title: Suomen luonnonsuojeluliitto

text: Toimintatavoiltaan Suomen luonnonsuojeluliitto on pikemminkin perinteinen kuin radikaali. Paikallisen väen tarpeet pyritään selvittämään ja ottamaan tarkasti huomioon, sillä paikallisten tuki on usein havaittu erityisen arvokkaaksi toiminnassa. Usein luonnonsuojelijat ja paikalliset huomaavat, että heillä on enemmän yhteisiä tavoitteita kuin ristiriitoja. Tämä on toisinaan edellyttänyt joustamista luonnonsuojelijoiden puolelta, mutta paikallisen väen tuen ja myönteisen suhtautumisen luonnonsuojeluun on katsottu edistävän tehokkaasti myös luonnonsuojelun asiaa. Maaseudun elinkeinot (kuten metsästys, kalastus, poronhoito ja maanviljely) nähdään osaksi alkuperäistä perinteistä elämää, joka on arvokasta ja suojelun tarpeessa siinä missä koskematon luontokin. Luonnonsuojeluliitto ei vastusta metsästystä silloin kun se tapahtuu tiukasti säädellysti eläinten kantoja vaarantamatta, turhaa kärsimystä aiheuttamatta ja luontoa kunnioittaen.


title: Suomen luonnonsuojeluliitto

text: Suomalaisten perinteinen, jopa poikkeuksellisen voimakas suhde luontoon ja ympäristöön halutaan säilyttää. Tätä tukee myös kulttuurimaiseman ja elävän maaseudun suojelu. SLL:n avoimesti perinteinen linja miellyttää suomalaisia, sillä viime aikoina liiton jäsenmäärä on ollut reippaassa kasvussa.


title: Suomen luonnonsuojeluliitto

text: Suomen luonnonsuojeluliiton Ekoenergia-merkki myönnetään tietyin kriteerein uusiutuvista energianlähteistä tuotetulle sähkölle ja kaukolämmölle sekä energiapalveluille, jotka edistävät energiansäästöä ja energiatehokkuutta. Merkin avulla edistetään uusiutuvan energian käyttöä ja lisätään tietoutta energiantuotannon ympäristövaikutuksista.


title: Suomen luonnonsuojeluliitto

text: Suomen luonnonsuojeluliitto ohjeisti Sipilän hallitusta syksyllä 2017 ympäristölle haitallisten tukien karsintaa ja tukea metsiensuojeluun. Luonnonsuojeluliiton vaatimuksiin sisältyy:


title: Suomen luonnonsuojeluliitto

text: Suomen luonnonsuojeluliitto ry:n ylin päättävä elin on joka kolmas vuosi kokoontuva liittokokous. Liittokokouksessa valitaan mm. liittovaltuuston jäsenet.


title: Suomen luonnonsuojeluliitto

text: Liittokokouskauden välissä ylintä päätösvaltaa käyttää 24-jäseninen liittovaltuusto. Valtuusto kokoontuu kaksi kertaa vuodessa ja mm. valitsee liittohallituksen jäsenet sekä vahvistaa liiton toimintasuunnitelman ja budjetin. Liittovaltuuston puheenjohtajana toimii Tuire Laurinolli.


title: Suomen luonnonsuojeluliitto

text: Valtuuston valitsema liittohallitus panee toimeen päätökset ja kokoontuu kerran kuukaudessa. Liittohallituksen puheenjohtajana Risto Sulkava.


title: Suomen luonnonsuojeluliitto

text: Suomen luonnonsuojeluliitto on voittoa tuottamaton kansalaisjärjestö. Vuonna 2011 toiminnan rahoituksesta valtaosa tuli jäsenmaksuista (31,8 %). Muu varainhankinta muodosti tuloista 26 %, valtion yleisavustus 17,2 %, hankeavustukset 10,5 %, muut tuotot 8 % ja Suomen Luonto -lehti 6,5 %. Sekä tulot että menot olivat noin 2,3 miljoona euroa.


title: Suomen luonnonsuojeluliitto

text: Merkittävä osuus tuloista koostuu lahjoituksista, jotka yksityishenkilöt ja yritykset voivat kohdistaa haluamaansa ympäristön- tai luonnonsuojelun osa-alueeseen. Lisäksi Suomen luonnonsuojeluliitto on saanut viime vuosina useita testamenttilahjoituksia.


title: Suomen luonnonsuojeluliitto

text: Suomen ympäristöministeriö myöntää Luonnonsuojeluliitolle vuosittaisen valtionavun, jonka käytöstä liitto saa itse vapaasti päättää. Vuonna 2011 valtionapu oli 400 000 euroa. Valtionapu muodostaa noin viidenneksen liiton tuloista. Liitto saa lisäksi ulkoasiainministeriöltä ja ympäristöministeriöltä vuosittain tukea erilaisiin luonnon- ja ympäristönsuojeluhankkeisiin. Näiden hankeavustusten suuruus on vaihdellut vuosittain 100 000–300 000 euron välillä.


title: Suomen luonnonsuojeluliitto

text: Lisäksi Suomen luonnonsuojeluliitto rahoittaa toimintaansa varainkeruukampanjoilla, arpajaisilla ja erilaisilla tempauksilla. Suomen Luonnonsuojelun Tuki Oy jakaa vuosittain myyntiinsä sidotun tukisumman Luonnonsuojeluliitolle. Liitto saa toiminnalleen tukea myös sertifioimastaan Ekoenergia-sähköstä, myytyjen kilowattien perusteella.


title: Rakkaus karkuteillä

text:
Rakkaus karkuteillä ("L'amour en fuite") on François Truffaut'n ohjaama Ranskassa vuonna 1979 valmistunut elokuva. Elokuvan pääosia näyttelevät Jean-Pierre Léaud, Claude Jade, Marie-France Pisier.
Elokuvassa Truffaut’n useamman elokuvan päähahmo, nuori Antoine Doinel (Léaud) on jättämässä vaimonsa Christinen (Jade) ja heidän yhteisen poikansa.


title: Rakkaus karkuteillä

text: "The New York Timesin" kriitikot valitsivat elokuvan vuonna 2004 yhdeksi kaikkien aikojen tuhannesta parhaasta maailmassa. Listalle pääsivät kaikki muutkin Truffaut’n Doinel-elokuvat, lukuun ottamatta usean ohjaajan episodielokuvaan "Rakkautta 20-vuotiaana" tehtyä tarinaa ”Antoine ja Colette”.


title: Varastettuja suudelmia

text: Varastettuja suudelmia ("Baisers volés") on François Truffaut'n ohjaama ranskalainen elokuva vuodelta 1968. Elokuvan pääosissa näyttelevät Jean-Pierre Léaud (Antoine Doinel), Claude Jade (Christine Darbon) ja Delphine Seyrig (Fabienne Tabard). Claude Jade nousi tähdeksi elokuvan myötä.


title: Varastettuja suudelmia

text: Elokuva on kolmas osa viiden elokuvan sarjasta, jossa Truffaut kehitti omakuvaansa Antoine Doinel -hahmon kautta. Sarjan aloitti elokuva "400 kepposta". "Varastetuissa suudelmissa" Doinelin lapsuuden hankaluudet on ohitettu, mutta aikuisuuden ja avioliiton yhteydessä tulevat vaikeudet eivät ole vielä ajankohtaisia. Elokuvan nimi "Baisers volés" esiintyy elokuvan lopussa kuultavan Charles Trenet’n laulun ”Que reste-t-il de nos amours” sanoituksessa.


title: Varastettuja suudelmia

text: Antoine Doinel tapaa tyttöystävänsä Christinen, jonka kanssa on ollut kirjeenvaihdossa. Elokuvan lopussa Christineä seurannut mies tulee neidon luokse ja tunnustaa rakkautensa. Sitä ennen ovat Antoine ja Christine aloittaneet yhteisen elämän.


title: Varastettuja suudelmia

text: Loppu viittaa siihen, että Truffaut ei usko rakkauden kestävyyteen tai yhteen rakkauteen. Muusta maailmasta ja arjesta eristettynä ihminen voi tuntea hetken ajan rakkauden läsnäolon. Suhde Christineen on päähenkilön kompromissi omien ihanteidensa kanssa, tyytyminen turvalliseen parisuhteeseen.


title: Varastettuja suudelmia

text: Helena Yläsen mukaan "Varastettuja suudelmia" on notkea pariisilaiskomedia saippuapalan liukkaudella kaikista ongelmistaan sulavasti selviytyvästä nuoresta miehestä, jolle työntekokin on pelkkää leikkiä. Elliot Wilhelm kuvaa elokuvaa suloiseksi, mutta myös melankoliseksi ja muistuttaa tämän johtuvan osin valmistumisvuodesta 1968, joka oli Pariisin opiskelijamellakoiden aikaa. Truffaut omisti elokuvansa Ranskan elokuva-arkistolle, jonka pidetty johtaja Henri Langlois oli tuolloin asetettu syrjään.


title: Varastettuja suudelmia


title: Metalliset Group

text: Metalliset Oy on heinäveteläinen teollisuuden järjestelmätoimittaja. Yhtiöllä on tehtaat Heinävedellä, Leppävirralla, Mäntyharjussa, Virossa ja Tšekissä.


title: Metalliset Group

text: Henkilöstöä Metalliset Oy:llä on 500, joista Heinävedellä yli 230, toimitiloja neljä hehtaaria. Yhtiön liikevaihto on 48 miljoonaa euroa.


title: Laurea-ammattikorkeakoulu

text: Laurea-ammattikorkeakoulu () on monialainen ammattikorkeakoulu, joka toimii kuudella paikkakunnalla Uudellamaalla. Laurea-ammattikorkeakoulu tunnettiin ennen nimellä Espoon–Vantaan ammattikorkeakoulu, ja nykyisellä nimellään se on toiminut 1. elokuuta 2001 alkaen. Ammattikorkeakoulun toiminta alkoi vuonna 1991, ja se sisältää nykyisin ammattikorkeakoulututkintojen lisäksi myös ylemmät ammattikorkeakoulututkinnot ja erikoistumisopinnot. Laurean toiminta perustuu Learning by Developing -toimintamalliin, joka tuo yhteen ammattikorkeakoulun opiskelijat sekä opetus- ja t&k-toiminnan osaajat lukuisissa yhteistyöhankkeissa. Opiskelijoita Laurea-ammattikorkeakoulussa on noin 7800 ja henkilökuntaa noin 500 kuudelle kampukselle.Matkailu- ja ravitsemisala


title: Laurea-ammattikorkeakoulu

text: Sosiaali-, terveys- ja liikunta-ala


title: Laurea-ammattikorkeakoulu

text: Yhteiskuntatieteiden, liiketalouden ja hallinnon ala


title: Laurea-ammattikorkeakoulu

text: Laurea-ammattikorkeakoulun opiskelijakunta on poliittisesti sitoutumaton ja riippumaton Laurea-ammattikorkeakoulun opiskelijoiden edunvalvonta- ja palvelujärjestö. Laureamko on perustettu 10. joulukuuta 1996 nimellä EVAMKO, mutta se on toiminut nykyisellä nimellään vuodesta 2001 lähtien. Julkisoikeudellinen opiskelijakunta toimii opiskelijoiden aseman ja opiskeluolosuhteiden parantamiseksi ammattikorkeakoulun sisällä ja yhteiskunnassa. Vuoden 2006 loppuun mennessä yhdistyksen toiminta siirtyi ammattikorkeakoululain 41§:n mukaisen opiskelijakunnan hoidettavaksi. Opiskelijakunta muun muassa valitsee edustajat ammattikorkeakoulun hallitukseen ja eri työryhmiin. Jokainen Laurea-ammattikorkeakoulun opiskelija voi liittyä opiskelijakunnan jäseneksi. Laureamkon valtakunnallisen ammattikorkeakouluopiskelijoiden edunvalvontajärjestön Suomen ammattikorkeakouluopiskelijakuntien liitto – SAMOK ry:n jäsen.


title: Leif Salmén

text: Leif Henry Salmén (s. 19. tammikuuta 1952 Helsinki) on suomalainen toimittaja, runoilija ja kirjailija. Salmén tuli tunnetuksi TV1:n A-studion toimittajana, ja erityisesti hänet muistetaan vaalitenttien kyselijänä ja keskustelijana. Sittemmin Salmén on toiminut vapaana kolumnistina, esseistinä, runoilijana ja televisiokommentoijana.


title: Leif Salmén

text: Salmén opiskeli Helsingin yliopiston humanistisessa ja valtiotieteellisessä tiedekunnassa 1971–1976. Hän on pitkän linjan vasemmistolainen, ja hän oli Suomen kommunistisen puolueen jäsen 1970-luvulta 1980-luvun puoliväliin ja kuului vähemmistöläisiin eli niin taistolaisiin, minkä jälkeen suhtautuminen niin puolueeseen kuin Neuvostoliittoonkin muuttui kriittiseksi.


title: Leif Salmén

text: Salmén on julkaissut useita runokokoelmia, ja lisäksi hän on kirjoittanut proosaa, kabareetekstejä, näytelmiä ja kuunnelmia ja julkaissut useita esseekokoelmia. Salmén on saanut useita palkintoja, muun muassa Tollanderin palkinnon vuonna 2009.


title: Leif Salmén

text: Salmén oli naimisissa ohjelmajohtaja Maria Romantschukin kanssa vuodesta 1979 ja näyttelijä Sinikka Sokan kanssa vuodesta 1986.Salmén on saanut työstään useita palkintoja:


title: Phil Collins

text: Philip David Charles ”Phil” Collins (s. 30. tammikuuta 1951 Lontoo, Britannia) on brittiläinen rock- ja popmuusikko. Hän tuli tunnetuksi 1970-luvulla progressiivista rockia soittavan Genesis-yhtyeen rumpalina ja myöhemmin myös laulajana. Sen lisäksi hän soitti fuusiojazzia Brand X -yhtyeessä. Hänen läpimurtonsa oli kuitenkin vuonna 1981 ilmestynyt kappale ”In the Air Tonight”.


title: Phil Collins

text: Collins on yksi kolmesta artistista (muut ovat Paul McCartney ja Michael Jackson), joka on onnistunut myymään yli 100 miljoonaa levyä maailmanlaajuisesti sekä soolourallaan että lisäksi yhtyeen jäsenenä. Hänellä on Billboardin mukaan lukumääräisesti eniten top-40-hittejä Billboard-listalla 1980-luvun aikana, kun lasketaan mukaan sekä Genesis- että hänen soolotyönsä.


title: Phil Collins

text: Collins on voittanut soolourallaan seitsemän Grammy-palkintoa, yhden Oscarin (Academy Award), ja kaksi Golden Globe -palkintoa. Hän pääsi Genesiksen mukana Rock and Roll Hall of Fame -jäseneksi vuonna 2010.


title: Phil Collins

text: Musiikillisen uran rinnalla Collins on esiintynyt muutamassa elokuvassa ja tv-sarjassa sekä tehnyt cameoroolin videopelissä . 4. maaliskuuta 2011 Collins ilmoitti lopettavansa uransa. Hän pahoitteli sitä, että menestyi, ja totesi, että ”tuskin kukaan jää kaipaamaan minua”.


title: Phil Collins

text: Collins liittyi Genesis-yhtyeeseen 1970 ja oli mukana sen toisella albumilla "Trespass" ja sitä seuraavilla albumeilla. Vuonna 1975 Peter Gabriel siirtyi soolouralle ja Collins siirtyi Genesiksen laulajaksi.


title: Phil Collins

text: Vuonna 1981 Collins aloitti menestyksekkään soolouransa, kun häneltä ilmestyi läpimurtoalbumi Face Value. Kyseiseltä levyltä ilmestyi muun muassa ”In the Air Tonight”, joka on edelleenkin yksi Collinin tunnetuimmista kappaleista. Vaikka Face Value oli suurmenestys; sen yksikään single ei noussut listaykköseksi Amerikassa tai Isossa-Britanniassa. Collins saavutti ensimmäisen listaykkösensä Amerikassa toisella studioalbumillaan "Hello, I Must Be Going". Kyseiseltä albumilta ilmestyi single ”You Can’t Hurry Love”, joka oli ensimmäinen Collinsin listaykkönen. Albumi ei kuitenkaan ylittänyt Face Valuen myyntiä.


title: Phil Collins

text: Vuonna 1984 Collins julkaisi yhden suosituimman ja tunnetuimman kappaleensa ”Against All Odds (Take a Look at Me Now)”, joka nousi Yhdysvalloissa kolmeksi viikoksi listaykköseksi sekä saavutti sijan kaksi brittilistalla. Tämän kappaleen Collins myös esitti vuonna 1985 Live Aidissa. Vuonna 1985 Collinsin kolmas sooloalbumi "No Jacket Required" oli suurmenestys, ja nousi kaksi Yhdysvaltojen listaykköstä ”One More Night” ja ”Sussudio”. Myös ”Don’t Lose My Number” saavutti Yhdysvalloissa listasijan neljä. Albumin viimeisenä singlenä julkaistiin ”Take Me Home”, joka saavutti listasijan 7 Yhdysvalloissa ja sijan 19 Britanniassa. Albumi myi timanttilevyn verran (yli 10 miljoonaa kappaletta), maailmanlaajuisesti sen myynti on ylittänyt 33 miljoonaa kappaletta. Vuonna 1989 ilmestyi "...But Seriously" -albumi, jolta nousi viimeinen Yhdysvaltojen listaykkönen, suuriin Phil Collins klassikoihin kuuluva "Another Day in Paradise".


title: Phil Collins

text: Vuonna 1993 julkaistiin hitaita kappaleita sisältänyt albumi "Both Sides", jolta ei tullut suuria menestyksiä. Siltä julkaistiin vain kolme singleä Euroopassa ja kaksi Yhdysvalloissa. Ensimmäinen single, albumin nimikappale, ylsi Britannissa sijalle seitsemän mutta saavutti Yhdysvalloissa vain sijan 25. Toinen single ”Everyday” nousi Britanniassa sijalle 15. Viimeinen single ”We Wait and We Wonder” epäonnistui Britanniassa täysin ja saavutti vain sijan 45. "Both Sidesin" huonosta menestyksestä oppineena vuonna 1996 julkaistiin nopeampi albumi "Dance Into The Light", mutta sekään ei nostanut albumin myyntiä. Nimikappale julkaistiin singlenä, mutta kuten muutkin albumilta otetut singlet, se jäi Yhdysvaltojen top-40 listan ulkopuolelle. Vaikka albumilta ei tullut listamenestyksiä, levy myi kultaa Yhdysvalloissa ja Britanniassa. Collinsin 1990-luvun menestyneimmäksi kohosi vuonna 1999 julkaistu "Tarzan"-animaatioon tehty kappale ”You’ll Be in My Heart” joka nousi sijalle 21 Yhdysvalloissa ja sijalle 19 Britannissa. Parhaiten se menestyi Australiassa, jossa se nousi yhdeksänneksi. Hän sai siitä myös Parhaan kappaleen Oscarin vuonna 2000.


title: Phil Collins

text: Vuonna 2002 julkaistu seitsemäs studioalbumi "Testify" ei ollut menestys, vaikka kappale ”Can’t Stop Loving You” saavuttikin sijan 76 Yhdysvaltojen singlelistalla. Kyseessä on myös ainoa Collinsin studioalbumi, joka ei noussut top-10:een Britannian albumilistalla. Amerikassa se sijoittui korkeimmillaan albumilistalla sijalle 30. Phil Collinsin soololevyjä on myyty koko maailmassa noin 155 miljoonaa, mihin sisältyy myös studio-, live- ja kokoelma-albumijulkaisut.


title: Phil Collins

text: Vuonna 2010 Collins ilmestyi Collinsin kahdeksas studioalbumi, joka koostui Motownin cover-kappaleista.


title: Phil Collins

text: Phil Collins on ollut kolme kertaa naimisissa: vuodesta 1975 Andrea Bertorellin kanssa viisi vuotta, sen jälkeen Jill Tavelmanin kanssa 12 vuoden ajan. Collinsilla on näistä liitoistaan yksi poika ja näyttelijä-tytär Lily Collins, sekä ottotytär Joely Collins, joka on tehnyt nyttemmin uraa Kanadassa näyttelijänä. Vuodesta 1999 tammikuuhun 2007 Collins oli naimisissa Orienne Ceveyn kanssa. Liitosta on syntynyt kaksi lasta Nicholas ja Matthew. Nykyisin Collinsin tiedetään seurustelevan CBS:n ankkurin Dana Tylerin kanssa, mutta 60-vuotishaastattelussaan 2011 Collins sanoi ettei heillä ole kiirettä naimisiin.


title: Phil Collins

text: Syyskuussa 2009 Collins ilmoitti, ettei kykene enää soittamaan rumpuja tai pianoa. Vuosien rumpujen soittaminen on painanut Collinsin niskanikamia selkäydintä vasten. Toisaalta 12. syyskuuta 2010 julkaistulla Motown-kappaleita versioivalla levyllä "Going Back" hänet mainitaan muusikkotiedoissa myös rumpalina.


title: Chiban prefektuuri

text: Chiban prefektuuri () on yksi Japanin 47 prefektuurista. Prefektuuri sijaitsee Suur-Tokion alueella Japanissa, ja sen pääkaupunki on Chiba.


title: Chiban prefektuuri

text: Chiban prefektuuri sijaitsee Honshūn koillisosassa Tokion itäpuolella. Prefektuurista suurin osa on mäkisellä Bōsōn niemimaalla, joka on tärkeää riisinviljelyaluetta. Chiban naapuriprefektuureja ovat lännessä Tokion lisäksi Saitama ja pohjoisessa Ibaraki.


title: Chiban prefektuuri

text: Chiban prefektuuri muodostuu vanhoista Awan, Kazusan ja Shimousan provinsseista. Japanin siirtyessä prefektuurijakoon Meiji-restauraation seurauksena Chiban alueesta muodostettiin ensin Kisarazun ja Inban prefektuurit, jotka yhdistettiin Chiban prefektuuriksi 15. kesäkuuta 1873.


title: Chiban prefektuuri

text: Chiba on yksi Japanin suurimmista teollisuusalueista. Chiban tultua valituksi suuren Kawasakin terästehtaan pystytyspaikaksi 1950 ryhtyi prefektuurin hallitus laajaan maankuivausoperaatioon, jolla ruopattiin valtavia alueita tehtaille, varastoille ja satamille. Kemikaalien tuotanto, petrokemiallinen jalostus ja konetuotanto ovat kolme suurinta Chiban teollisuuden alaa. Yhdessä ne muodostavat 48 % prefektuurin viennistä. Viime vuosina hallitus on rahoittanut yli kahdeksankymmentä teollisuusaluetta laajentaakseen kehitystä myös syvemmälle sisämaahan. Chiban tuottamien tavaroiden arvo on Japanin seitsemänneksi suurin.


title: Chiban prefektuuri

text: Maanviljelyn saralla Chiban prefektuuri on Japanin toiseksi tuottavin alue, joka jää toiseksi ainoastaan Hokkaidōlle. Vihannesten suurin tuottaja on kuitenkin Chiba. Rannikolla harjoitetaan kalastusta, ja Chiba pyydystää suuren osan Japanin kampela-, pallas- ja hummerisaaliista. Myös merilevää kerätään.


title: Matt Biondi

text: Matthew Nicholas ”Matt” Biondi (s. 8. lokakuuta 1965) on yhdysvaltalainen uimari. Hän on yksi olympialaisten historian menestyksekkäimpiä urheilijoita. Hän saavutti uinnissa yhteensä 11 olympiamitalia, joista kahdeksan kultaisia. Kultamitaleista kuusi on saatu viesteistä, ja henkilökohtaiset kultamitalit 50 ja 100 metrin vapaauinneista. Biondi on myös yksi harvoista urheilijoista, jotka ovat saavuttaneet seitsemän mitalia samoissa olympialaisissa. Biondi ylsi tähän saavutukseen Soulin olympialaisissa.


title: Matt Biondi

text: Soulin olympialaisissa Biondi sai todistaa lähietäisyydeltä, kun Surinamen Anthony Nesty voitti ensimmäisenä tummaihoisena miehenä uinnin olympiamitalin. Sadan metrin perhosuinnin finaalissa Biondi oli toinen häviten Nestylle yhden sekunnin sadasosan.


title: Matt Biondi

text: Jo uintiuransa aikana Biondi suoritti tutkinnon Kalifornian yliopistossa ja on sittemmin toiminut opettajana.


title: Mordheim

text: Mordheim on Games Workshopin luoma niin kutsuttu Skirmish-tason miniatyyripeli. Peli eroaa "Warhammer Fantasy Battle" -miniatyyripelistä siinä, että se on tarkoitettu 3–20 miniatyyrin peleihin, ja peli on kampanjamuotoinen, jonka tehtävistä saadaan kokemusta ja wyrdstoneja. Myös soturitappiot voivat johtaa hahmojen menetykseen kokonaan tai jonkinlaiseen haavoittumiseen, joka yleensä heikentää hahmon taitoja tai siitä voi joskus olla jopa hyötyä (esimerkiksi arpinaama herättää pelkoa vihollisissa). Kokemuksen avulla voi saada uusia taitoja hahmoille ja wyrdstoneja voi vaihtaa rahaan, jolla voi palkata lisää sotureita ja ostaa varusteita.


title: Mordheim

text: Itse peli etenee vuoropohjaisesti kahden tai useamman soturijoukon taistellessa saavuttaakseen jonkin tavoitteen. Pelin soturijoukkoihin kuuluu useita eri ryhmiä, kuten eri ihmispalkkasoturiryhmiä, noidanmetsästäjät, Sigmarin papittaret, kaaoksen kultistit, epäkuolleet, skavenit sekä myöhemmin White Dwarf -lehdissä lisätyt kääpiöt ja örkit.


title: Mordheim

text: Yksi pelin pääkehittäjistä on Games Workshopilla työskennellyt Tuomas Pirinen.


title: Bernard Hinault

text: Bernard Hinault (s. 14. marraskuuta 1954 Yffignac, Ranska), lempinimeltään ”Le Blaireau” eli ”mäyrä”, on ranskalainen maantiepyöräilijä. Hän on kolmas, joka pystyi viiteen Ranskan ympäriajon voittoon (vuosina 1978, 1979, 1981, 1982 ja 1985). Hinaultilla on Eddy Merckxin jälkeen tilillään toiseksi eniten suurten ympäriajojen voittoja (10 kappaletta). Viiden Ranskan ympäriajovoiton lisäksi hän voitti Italian ympäriajon kolmasti (1980, 1982 ja 1985) ja Espanjan ympäriajon kahdesti (1978 ja 1983). Hinault oli Merckxin kaltainen yleislahjakkuus, joka pystyi huippusuorituksiin kaikilla maantiepyöräilyn osa-alueilla. Hinaultin kilpaura alkoi vuonna 1977 ja hän ehti sen aikana saavuttaa yli 250 voittoa.


title: Bernard Hinault

text: Hinaultin kilpasuorituksista tunnetuimmaksi on jäänyt vuoden 1980 Liège–Bastogne–Liège-kilpailu. Lumimyrskyn pilaamaan kilpailuun startanneista 174 kilpailijasta ainoastaan 21 ajoi maaliin saakka. Kilpailun viimeiset 80 kilometriä Hinault ajoi yksin ja onnistui tuolla matkalla tekemään huikean 9.24 minuutin kaulan toiseksi tulleeseen Hennie Kuiperiin.


title: Bernard Hinault

text: Bernard Hinault vetäytyi kilpauralta suoraan huipulta vuonna 1986.


title: Web 2.0

text: Web 2.0 -termillä viitataan World Wide Webin konseptin asiakaskeskeiseen kehitykseen, jota jotkut pitävät Webin toisena vaiheena. Käsite on alun perin kehitetty vuonna 2004 O'Reilly and Associatesin ja MediaLive Internationalin järjestämän konferenssin markkinointiin, mutta se on sittemmin levinnyt laajempaan käyttöön. O´Reilly ei kyennyt alkuperäisessä artikkelissaan (2005) määrittelemään Web 2.0:aa muuten kuin yrittämällä avata termiä ideakartan avulla. Vaikka useat eri tahot ovat yrittäneet määritellä termiä Web 2.0, niin sille ei löydy vieläkään mitään yksiselitteistä määritelmää. Se ei ole mikään yksiselitteisesti määriteltävä tekniikka tai malli, vaan konsepti, jossa yhdistyy uudet ja hyväksi havaitut toimintatavat www-palvelun strategiassa, suunnittelussa, ohjelmoinnissa, markkinoinnissa ja tuotannossa.


title: Web 2.0

text:
Termin kannattajat viittaavat sillä seuraavanlaisiin asioihin:
Web 2.0:aa voidaan pitää internetiin liittyvänä uutena liiketoimintamallina, jossa yritykset tuottavat palveluita valmiiksi tehtyjen staattisten sisältötuotteiden sijasta. Web 2.0 -ajattelua edustaa esimerkiksi Flickr, johon käyttäjät lataavat sisältönä olevat kuvat yhteisöllisesti katseltaviksi, kommentoitaviksi ja käytettäviksi.


title: Web 2.0

text: Termin merkityksestä ei ole kuitenkaan vielä täyttä yksimielisyyttä. Epäilijät väittävät joko koko termin olevan turha, tai että sitä käytetään miten halutaan, jotta saataisiin media ja sijoittajat uskomaan, että ollaan rakentamassa jotain täysin uutta. Esimerkiksi Holtz (2006) toteaa, että termiä Web 2.0 voidaan kritisoida väkisin tehdyksi ja pinnalliseksi, mutta toisaalta on hyödyllistä tarkastelun helpottamiseksi nimetä ilmiöitä, jotka eivät sovi vanhoihin kategorioihin.


title: Web 2.0

text: Rakenteellisesti termi Web 2.0 sisältää viittauksen World Wide Webiin sekä ohjelmistotuotannossa käytetyn tavan esittää tuotteen edistymistä versionumeron (tässä 2.0) avulla. "Perinteinen web" olisi "Web 1.0", vaikka tätä nimitystä ei sinänsä käytetä.


title: Web 2.0

text: Monet uudet käsitteet ja teknologiat on yhdistetty Web 2.0 -ilmiöön, esimerkiksi weblogit, podcastit, RSS-syötteet, erilaiset yhteisöllisyyttä tukevat www-sovellukset kuten Wikipedia tai Flickr, www-pohjaiset ohjelmointirajapinnat, Web-standardit ja Ajax. Yhteisöllisen tiedon jalostamisen termi on käyttäjätuotanto (eng. Produsage). Esimerkiksi Lin (2007) kuitenkin korostaa, ettei Web 2.0 tarkoita mitään kaikille sovelluksille yhteistä teknologioiden joukkoa.


title: Web 2.0

text: Web 2.0 työkalut ovat yleensä halvempia kuin perinteiset ohjelmistot. Parhaimmillaan ne ovat jopa täysin ilmaisia. Niiden käyttämiseen tarvitaan vain ajantasalla oleva selain, sillä ne ovat web-pohjaisia. Verkkopohjaiset ohjelmistot ovat nopeita ja dynaamisia. Esimerkiksi Google Spreadsheet toimii kuten Excel, mutta kolmella erityisellä erolla: se on yhteistyön tulos, jossa monta käyttäjää voi samaan aikaan muokata työtä; se on verkkopohjainen, joten sovellusta ei tarvitse ladata tai asentaa; ja se on ilmainen. Web 2.0 -ohjelmistot ovatkin erittäin sosiaalisia, kannustavat käyttäjiä manipuloimaan sisältöä ja olemaan vuorovaikutuksessa sisällön kanssa uusilla tavoilla. Sanastokeskuksen työryhmä rinnastaakin sosiaalisen median Web 2.0 –määritelmässään: ”internetin hyödyntämisessä käytettävien, sosiaalisen median mahdollistavien tietoteknisten ratkaisujen kokonaisuus”.


title: Web 2.0

text: Web 2.0 -termin lanseeraaminen ei vaikuttanut internetin yksittäisten kehityspolkujen etenemiseen, vaan ennemminkin siihen, että kehityspolkuja tarkastellaan kokonaisuutena, mikä on synnyttänyt uusia palveluita [3]. Web 2.0 on mahdollistanut yrityksiä luomaan, suunnittelemaan, jatkokehittämään ja levittämään sekä tuotteita että palveluita täysin uusin keinoin.


title: Web 2.0

text: Yrityksien ja organisaatioiden kiinnostus Web 2.0:aa kohtaan johtuu pääasiassa siitä, että liiketoimintamallit, tekniikat ja muut ominaisuudet, jotka liittyvät Web 2.0:aan, on havaittu toimivan käytännössä. Tästä hyviä esimerkkejä ovat YouTuben, Googlen, Amazonin ja Yahoon kaltaiset menestystarinat. Kaikkea Web 2.0:n mahdollisuuksia yritysten ei tarvitse yrittää hyödyntää toiminnassaan, vaan hyödyntää vain tiettyjä Web 2.0:n tarjoamia mahdollisuuksia, jotka ovat omaan strategiaan ja toimintaan soveltuvia tai soviteltavissa olemassa oleviin resursseihin ja vahvuuksiin.


title: Web 2.0

text: Web 2.0:n infrastruktuuri on kehittyvä ja monitahoinen. Se sisältää palvelinpuolen ohjelmistoja, sisällön syndikointia, viestiprotokollia ja standardeihin pohjautuvia selaimia. Termiä käyttävät kehittäjät välttävät yleisesti epästandardien selainten pluginien käyttöä. Yhdessä nämä erilaiset välineet täydentävät toisiaan ja mahdollistavat Web 2.0:n tietojen varastoimisen, luomisen ja välittämisen tavoilla, joita ei ole ennen odotettu sivustoilta.


title: Web 2.0

text: Sivuston voidaan sanoa käyttävän Web 2.0 -teknologioita, jos se on toteutettu käyttäen useampia seuraavista tekniikoista: Yleisiä periaatteita:Web 2.0 voidaan jakaa kolmeen osaan: ansainta- ja toimintamallit, käyttäjäsisältöjen ja –palveluiden kehittyminen yhteisöllisiksi sekä www-alustainen ohjelmointi ja ohjelmistokehitys. Ensimmäiseen kategoriaan lukeutuu esimerkiksi ilmainen palvelumalli (esim. YouTube ja Blogger-työkalu), joista useimmiten muodostuu suosion kasvettua (ainakin osittain) maksullisia. Muita havaittuja liiketoimintamalleja ovat mainokset (joista tunnetuimpina Goolen mainokset, ”Ads by Google”), tilauspalvelut (joissa usein peruskäyttö maksutonta, esim. Spotify) ja myyntipalvelut (tuotteet joko fyysisiä tai virtuaalisia, esim. HabboHotel). Lisäksi ns. pitkähäntä –ilmiö lukeutuu ensimmäiseen kategoriaan. Ilmiössä pyritään myymään vähemmän suosittuja tuotteita, joita kivijalkamyymälöissä voi olla mahdotonta tarjota rajallisen hyllytilan vuoksi . Kuitenkin suurin osa sosiaalisen median palveluista ei omaa selkeää liiketoimintamallia . Aikaisemmin verkon toimintamalli oli ”ylhäältä-alas” –tyyppistä, mutta Web 2.0:n myötä käyttäjien keskinäinen vuorovaikuttaminen on kasvanut erilaisten blogien ja keskustelupalstojen myötä. Toiseen Web 2.0:n kategoriaan, käyttäjäsisältöjen ja –palveluiden kehittymiseen yhteisöllisiksi, luetaan keskustelupalstojen ja blogien lisäksi myös muut erilaiset verkkoyhteisöt (esim. Facebook), joissa käyttäjät jakavat tietoa, valokuvia, videoita, mielipiteitä ja kokemuksiaan. Sisällön verkkoyhteisössä voi luoda yksityinen henkilö, yritys, ammattilainen tai amatööri. Pääperiaatteena on, että sisällön tuottajat ovat tasavertaisia. Kolmas Web 2.0:n kehityssuunta eli ohjelmistojen kehitys on muuttanut perinteiset tietokantasovellukset yksittäisistä käyttöjärjestelmistä ja päätelaitteista verkkoalustaisiksi palveluiksi, joita voidaan päivittää nopeasti ja paikasta riippumattomasti. Käyttäjät toimivat testaajina ja sovellukset pysyvät ikään kuin testiversioina, sillä kehitysideat ja muu palaute saadaan käyttäjiltä suoraan.


title: Web 2.0

text: Web 2.0 sivut antavat käyttäjälle mahdollisuuden sivuston sisällön tarkastelun lisäksi myös mm. sen kommentointiin. Joillekin sivuille käyttäjä voi luoda oman profiilin, joka mahdollistaa laajemman osallistumisen sivuston käyttöön. Web 2.0:n keskeisiä piirteitä ovat mm. yhteisöpalvelut, käyttäjän omat julkaisut (esimerkiksi kotisivut ja blogit), sisällön merkitseminen (esim. “taggaus”, “tykkääminen” ja linkittäminen). Käyttäjät ovat oleellisessa roolissa web 2.0 sivustojen sisällön luomisessa. Käyttäjät voivat luoda sivustolle uutta arvoa esimerkiksi kommentoimalla aiempia julkaisuja ja linkittämällä aiheeseen liittyviä kuvia ja videoita.


title: Web 2.0

text:
Web 2.0:n pääpiirteitä :
Koska web 2.0 tarjoaa saman vapauden kaikille käyttäjille , se mahdollistaa myös haitallisen käytön. Vapaus jakaa tietoa tuo tullessaan web 2.0:n haittailmiöt, kuten roskapostin (“spam”) ja häiriköinnin (“trollaus”). Web 2.0 voi toimia jopa kanavana vihapuheelle, kiusaamiselle ja kunnianloukkauksille. Yksi web 2.0:n ongelmista on häiriköinnin mahdollisuus kannustaa asiallisia käyttäjiä olemaan tuomatta omaa panostaan sivuston sisältöön. Muiden käyttäjien materiaalien jakaminen ilman materiaalin tuottajan lupaa aiheuttaa puolestaan tekijänoikeusrikkomuksia. Esimerkiksi YouTubessa olevat TV-sarjojen jaksot, kokonaiset elokuvat ja musiikkivideot ovat toisinaan aiheuttaneet oikeudellisia haasteita yritystä kohtaan. Web 2.0:n kehityksen myötä luottamuksen merkitys on korostunut. Aiemmin rajanveto sisällön tuottajiin ja kuluttajiin oli helpompaa tehdä, ja sisällön tuottajan identiteetti oli vaivattomammin selvitettävissä kuin Web 2.0:n aikana, jossa anonyymisyys on mahdollista ja julkaisukynnys on matalampi sisällön tuottamisen ja jakamisen helppouden vuoksi. Luottamukseen vaikuttavat mm. palveluntarjoajan brändi ja maine, yksityisyyden suojaaminen, arvostettujen tahojen antamat suosittelut, tietoturvakäytännöt, sivuston ulkonäkö, sovelluksen toiminta ja tunnettavuus, käyttäjäryhmän ominaisuudet, käytön seuraukset (esim. roskaposti ja virukset) ja verkkoyhteyden tietoturva (erityisesti salaus, kuten pankkipalveluissa).


title: Käkisalmen maalaiskunta

text:
Käkisalmen maalaiskunta (Käkisalmen mlk, ) on entinen Suomen kunta Karjalankannaksella Etelä-Karjalassa Neuvostoliitolle 1944 luovutetulla alueella. Käkisalmen maalaiskunta käsitti Käkisalmen kaupunkia ympäröivät alueet. Kunta rajoittui etelässä Pyhäjärveen ja Räisälään, luoteessa Kaukolaan ja koillisessa Laatokkaan.
Kunnan halki kulki Vuoksen pohjoinen laskuhaara.


title: Käkisalmen maalaiskunta

text: Vuoden 1939 syksyllä alkoi Euroopassa puhjennut toinen maailmansota varjostaa myös Käkisalmen maalaiskunnan asukkaiden elämää. Alettiin valmistautua sodan varalta. Suuri osa nuorista miehistä kutsuttiin kertausharjoituksiin, ja maalaiskunnan väestö evakuoitiin Ylistaroon. Kun tilanne sitten näytti marraskuun alussa helpottaa, palasi suuri osa väestöstä takaisin koteihinsa. Käkisalmen maalaiskunnan kansakoulut aloittivat toimintansa uudelleen 28. marraskuuta.


title: Käkisalmen maalaiskunta

text: Normaaliin elämään palaaminen päättyi kuitenkin aamulla 30. marraskuuta, kun talvisota syttyi. Maataistelut eivät ulottuneet Käkisalmen maalaiskunnan maaperälle, mutta ilmapommitukset tekivät tuhojaan. Väestöä alettiin evakuoida uudelleen Ylistaroon, Lapualle ja Nurmoon. Moskovan rauhassa maaliskuussa 1940 Suomen täytyi luovuttaa Käkisalmen maalaiskunta Neuvostoliitolle. Rauhantulon jälkeen suoritettiin materiaalin evakuointeja pääasiassa rautateitse, mutta karja oli kuljetettava jalan talvipakkasessa, jonka vuoksi suuri osa karjasta jouduttiin teurastamaan. Huhtikuussa 1940 perustettiin hoitokunta hoitamaan Käkisalmen maalaiskunnan asioita. Käkisalmen maalaiskunnan väestön sijoituspaikkakunniksi määrättiin vuonna 1940 Heinolan kaupunki, Heinolan maalaiskunta, Hartola, Sysmä ja Asikkala.


title: Käkisalmen maalaiskunta

text: Monetkaan Käkisalmen maalaiskunnan asukkaista eivät ehtineet asettua uusille asuinsijoilleen, kun jatkosota syttyi ja Suomi valtasi Käkisalmen seudut takaisin. Käkisalmen maalaiskunnan keskuskylä Tenkalahti kärsi pahimmat vauriot takaisinvaltauksen yhteydessä. Perääntyessään Käkisalmesta neuvostoliittolaiset sytyttivät kaupungin tuleen. Esikaupunkialueena Tenkalahti koki saman kohtalon, ja taloista tuhoutui noin 57 prosenttia. Lisäksi Pärnän kylästä tuhoutui tien varresta 12 taloa. Muuten maalaiskunnan kylät säilyivät pääpiirteissään. Joitakin syrjäisempiä rakennuksia neuvostoliittolaiset olivat siirrelleet kylien keskustoihin.


title: Käkisalmen maalaiskunta

text: Vuoden 1941 loppuun mennessä 1 738 asukasta palasi kotiseudulleen. Vuoden 1942 loppuun mennessä palanneita oli 3 844 ja vuoden 1943 loppuun mennessä 4 180. Kesäkuun 15. 1944 palanneita oli 4 296, joka oli noin 75 prosenttia vuoden 1939 asukasluvusta. Tämä on varsin korkea luku, kun ottaa huomioon Tenkalahden asutuskeskuksen tuhoutumisen. Vuonna 1944 oli viljelyspinta-ala 3 156 hehtaaria. Syksyllä 1942 aloittivat maalaiskunnan kansakoulut toimintansa kaikkialla muualla paitsi Pärnässä. Vuonna 1943 valmistui Hirvisaareen uusi koulutalo. Tenkalahteen rakennettiin Käkisalmen ruotsalaisen kummikunnan Karlstadin lahjoittama terveystalo. Vuoden 1943 helmikuussa maalaiskunnassa toimi viisi Käkisalmen Osuuskaupan myymälää ja 3 yksityiskauppaa.


title: Käkisalmen maalaiskunta

text: Maalaiskunnan elämä ehti palata monessa mielessä normaaliksi jatkosodan aikana. Ilmapommituksia oli silloin tällöin. Sotatilanteen muututtua alettiin uutta evakuointia suunnitella vuonna 1944. Kesäkuussa samana vuonna suunnitelmat otettiin käyttöön, sen jälkeen kun Neuvostoliitto oli aloittanut suurhyökkäyksen Kannaksella. Kaikki ne henkilöt, joita ei ollut tehtäviensä vuoksi määrätty pysymään paikkakunnalla, evakuoitiin. Asukkaat kuljetettiin junilla 20.–21. kesäkuuta. Hirvisaaren, Suotniemen ja Kapeasalmen väestö evakuoitiin autoilla.


title: Käkisalmen maalaiskunta

text: Alapuusti, Haminanniitty, Hirvisaari, Joensuu, Kapeasalmi, Marjalanniemi, Norsjoki, Näpinlahti, Ostamo, Porkanniemi, Pärnä, Pörtsykkä, Sakkali, Suotniemi, Tenkalahti, Vuohensalo, Yläpuusti


title: Käkisalmen maalaiskunta

text: Kunnan keskustaajama oli Tenkalahti, joka sijaitsi välittömästi Käkisalmen kaupungin eteläpuolella. Tenkalahdessa sijaitsi kunnantalo "Käkelä", pääkirjasto, keskusurheilukenttä ja kunnan suurin kansakoulu. Vuonna 1939 Tenkalahdessa oli 2 094 asukasta. Tenkalahden alueella oli myös Käkisalmen suurin esikaupunki Porkanniemi. Muita esikaupunkimaisia asutuskeskuksia olivat Tenkalahden keskusta ja Haminanniitty. Tenkalahden jälkeen suurimmat kylät asukasluvultaan olivat Alapuusti (482 asukasta), Yläpuusti (373) sekä Pärnä ja Suotniemi (kumpikin 363).


title: Käkisalmen maalaiskunta

text: Seuraavassa kuvaajassa on esitetty Käkisalmen maalaiskunnan väestönkehitys kymmenen vuoden välein vuosina 1880–1940.


title: Käkisalmen maalaiskunta

text: Käkisalmen maalaiskunnassa toimi yhdeksän kansakoulua. Ylemmän tason oppilaitokset löytyivät Käkisalmen kaupungista. Ensimmäinen kansakoulu aloitti toimintansa vuonna 1885. Koulu toimi aluksi kaksi vuotta kaupungissa, jonka jälkeen se toimi vuokrahuoneistoissa Alapuustin ja Pörtsykän kylissä. Varsinaisen koulurakennuksen paikasta syntyi riita Tenkalahden ja Norsjoen välillä. Koulurakennus valmistui Norsjoelle 1892.


title: Käkisalmen maalaiskunta

text: Tämän jälkeen kunnanisät olivat haluttomia perustamaan uusia kouluja kunnan alueelle. Kuvernööri pakotti kunnan hyväksymään ehdotetun koulupiirijaon, mutta kouluja kunta ei näihin piireihin perustanut. Kansanvalistusseuran Käkisalmen haaraosasto sen sijaan perusti koulut Suotniemen, Sakkalin ja Vuohensalon piireihin. Kaupunkia lähinnä olevista kylistä, Tenkalahdesta ja Pärnästä, käytiin koulua kaupungin kansakoulussa. Vuonna 1909 maalaiskunta perusti Tenkalahden koulun, kun kaupungin kouluun ei enää mahtunut maalaiskunnan lapsia. Tenkalahden koulu aloitti toimintansa kaupungissa, koska siihen kuului myös Pärnän kylä toiselta puolelta kaupunkia. Oma rakennus saatiin vuonna 1910. Vuonna 1923 kunta muodosti Pärnästä oman koulupiirin ja kaupungissa ollut koulukiinteistö myytiin. Tenkalahteen valmistui uusi koulurakennus vuonna 1925 ja sitä laajennettiin 1935. Pärnässä aloitti alakansakoulu vuonna 1929.


title: Käkisalmen maalaiskunta

text: Tenkalahden koulun jälkeen alettiin kouluja perustaa myös muualle maalaiskunnan alueelle. Sakkalin koulu aloitti toimintansa vuonna 1910 ja vuonna 1929 aloitti alakansakoulu sekä koulun alaosasto Marjalanniemen kylässä. Suotniemen koulu aloitti toimintansa 1912 ja koulurakennukseksi tuli kunnan ostama Suotniemen hovin päärakennus. Alakansakoulu Suotniemessä aloitti 1929. Vuohensalon kansakoulu aloitti toimintansa 1913. Hirvensalon supistettu kansakoulu perustettiin vuonna 1927. Norsjoen koulun tilanahtauden vuoksi perustettiin Puustin koulu vuonna 1929. Viimeisenä maalaiskunta perusti koulun kaupungin tuntumaan kohonneeseen Porkanniemen esikaupunkiin, joka oli aiemmin kuulunut Tenkalahden koulupiiriin.


title: Käkisalmen maalaiskunta

text: Lukuvuonna 1937–1938 kunta oli jaettu 9 koulupiiriin.


title: Selkäuinti

text: Selkäuinnilla tarkoitetaan yhtä tavallisimmista uintitekniikoista ja se on myös kilpailulaji. Selkäuintia opetetaan jo uimakouluissa, koska se on kevyt uintitapa.


title: Selkäuinti

text: Selkää uidaan selällään. Vauhti tuotetaan käsivedoilla ja jalkapotkuilla. Vedon alkuvaiheessa vartalo kiertyy niin, että vetävän käden puoleinen kylki on lähestulkoon pohjaa kohti. Alkuvedon jälkeen käsi viedään koukkuun vartalon vierelle ja tehdään lopputyöntö. Lopuksi käsi palautetaan pinnan yläpuolella taas suoraksi alkuvetoa varten.


title: Selkäuinti

text: Selkäuintisuoritus aloitetaan muista uinnin kilpailulajeista poiketen vedestä. Veteen siirrytään lähettäjän komennolla, minkä jälkeen uimarit asettuvat lähtöasentoon. Lähtökorokkeen alareunassa on kahva, josta uimarit kannattelevat itseään. Uusimman sääntöuudistuksen mukaan jalkaterien ei tarvitse olla veden alla, kuten entiset säännöt määräsivät. Lähdön tapahtuessa uimarit ponnistavat veden pinnan yläpuolelta liukuun. Liu'ussa käytetään yleensä delfiinipotkua. Uimarit voivat hakea potkuun lisätehoa kääntymällä liu'ussa kyljelleen, mutta yli 90 asteen poikkeama uintiasennosta johtaa hylkäykseen.


title: Selkäuinti

text: Uimarin on pysyttävä suorituksen aikana selällään lukuun ottamatta käännöstä. Käännöstekniikkaa koskevia sääntöjä on viime vuosina uudistettu, mikä on ajoittain johtanut runsaisiin hylkäyksiin etenkin pienemmissä kilpailuissa. Nykyään käytännössä kaikki uimarit kääntyvät hieman ennen päätyä vatsalleen ja tekevät vapaauinnista tutun volttikäännöksen sillä poikkeuksella, että käännöksen jälkeen ei kierrytä vatsalleen.


title: Selkäuinti

text: Selkäuinnissa kilpaillaan 50, 100 ja 200 metrin matkoilla. Sekauintiviesteissä selkäuinti uidaan ensimmäisenä osuutena. Henkilökohtaisessa sekauinnissa selkäuinti uidaan toisena perhosuintiosuuden jälkeen. Selkäuinnissa käytetään lähes samaa tekniikkaa kuin krooliuinnissa.


title: Selkäuinti

text: Unkarin Krisztina Egerszegi voitti yhteensä viisi olympiakultaa, joista neljä selkäuintimatkoilla. Hän voitti 200 metrin selkäuinnin kolmissa peräkkäisissa olympialaisissa. Yhdysvaltain Aaron Peirsol pitää hallussaan miesten 100 ja 200 metrin selkäuinnin maailmanennätyksiä. Hän voitti näillä matkoilla yhteensä kolme olympiakultaa ja seitsemän pitkien ratojen maailmanmestaruutta.


title: Selkäuinti

text: Suomalaisista uimareista paremmin sekauimarina tunnettu Jani Sievinen on kahdesti voittanut 50 metrin selkäuinnin Euroopan lyhyiden ratojen mestaruuden. Anu Koivisto on myös EM-mitalisti.


title: Raimo Tuomela

text: Raimo Heikki Tuomela (s. 9. lokakuuta 1940 Helsinki) on Helsingin yliopiston käytännöllisen filosofian laitoksen yhteiskuntatieteiden metodiikan emeritusprofessori. Yhteiskuntatieteiden filosofian lisäksi hänen erikoisalansa on toiminnan filosofia.


title: Raimo Tuomela

text: Tuomela tunnetaan poikkeuksellisen tuotteliaana tutkijana, joka on julkaissut lukuisia artikkeleita maailman johtavissa filosofian aikakauslehdissä ja yhdeksän kirjaa. Hän on kirjoittanut erityisesti yhteiskuntatieteiden filosofiasta ja metodologiasta. Tuomelan työn ytimen muodostaa sosiaalisen toiminnan filosofia laajasti ymmärrettynä.


title: Raimo Tuomela

text: Tuomela on ollut Helsingin yliopiston filosofian professorina vuodesta 1971 lähtien. Vuonna 2008 Tuomela jäi eläkkeelle professorin virasta.


title: Raimo Tuomela

text: Tuomela valmistui filosofian kandidaatiksi 1965 (psykologia), filosofian lisensiaatiksi 1965 (psykologia) ja filosofian tohtoriksi 1967 (teoreettinen filosofia) Helsingin yliopistosta. Hän suoritti filosofian tohtorin tutkinnon myös Stanfordin yliopistossa vuonna 1969. Tuomela on opiskellut ja osallistunut tutkimushankkeisiin useissa Euroopan maissa, Yhdysvalloissa sekä Kanadassa. Häntä pidetään yleisesti ottaen eräänä Suomen kansainvälisesti tunnetuimmista nykyfilosofeista. Vuonna 1983 hän tuli Suomalaisen tiedeakatemian jäseneksi. Alexander von Humboldt -säätiön tutkimuspalkinnon hän sai vuonna 1993.


title: Raimo Tuomela

text: Vuosina 2002–2004 hän osallistui sosiaalisen tietoteorian tutkimushankkeeseen Helsingin yliopistossa.


title: Raimo Tuomela

text: Filosofi Sami Pihlström on arvioinut pragmatismin näkökulmasta Tuomelan tieteellistä realismia väitöskirjassaan


title: Tekniikan akateemiset TEK

text: Tekniikan akateemiset TEK (virallisesti Tekniikan Akateemisten Liitto TEK ry) on diplomi-insinöörien, arkkitehtien ja muiden tekniikan alalla toimivien yliopistotason tutkinnon suorittaneiden etujärjestö.


title: Tekniikan akateemiset TEK

text: Tekniikan Akateemisten Liiton perustivat vuonna 1993 suomenkielinen Suomen Teknillinen Seura (STS) ja ruotsinkielinen Tekniska Föreningen i Finland (TFiF) yhteiseksi kattojärjestökseen. Se korvasi työmarkkinajärjestöksi tarkoitetun Korkeakouluinsinöörien ja Arkkitehtien Keskusliiton (KAL). Suomen Teknillinen Seura vaihtoi samassa yhteydessä nimekseen Tekniikan Akateemiset ry ja sen toiminta sulautettiin yhteen liiton kanssa.


title: Tekniikan akateemiset TEK

text: TEK on noin 73 000 jäsenellään Suomen suurin diplomi-insinöörijärjestö ja yksi Akavan suurimmista jäsenjärjestöistä. Opiskelijoita on jäsenistä noin 21 000. Liittoon kuuluu lisäksi merkittävä määrä fyysikkoja, matemaatikkoja ja muita yliopistotutkinnon suorittaneita Suomen Matemaatikko-, Fyysikko- ja Tietojenkäsittelytieteilijäliiton kautta. TEKin edustavuus alle 65-vuotiaiden diplomi-insinöörien ja arkkitehtien joukossa on noin 63,5 %. Tutkinnon suorittaneita vuosijäseniä on noin 47 700.


title: Tekniikan akateemiset TEK

text: Liiton muodostavat Tekniikan Akateemiset ry ja ruotsinkielisten diplomi-insinöörien ja arkkitehtien järjestö Tekniska Föreningen i Finland rf. Käytännössä Tekniikan Akateemiset ry:llä ei ole omia hallintoelimiä, vaan TEKin valtuusto ja hallitus toimivat myös Tekniikan Akateemiset ry:n valtuustona ja hallituksena. Koska liiton elimissä on myös TFiF:n edustajia, heillä ei ole äänioikeutta, kun käsitellään vain Tekniikan Akateemiset ry:n asioita (esimerkiksi sääntömuutoksia).


title: Tekniikan akateemiset TEK

text: TEKin päätöksenteko perustuu jäsendemokratiaan. Myös opiskelijäsenillä on edustus valtuustossa, hallituksessa ja valiokunnissa. Valtuusto valitaan suoralla jäsenvaalilla kolmen vuoden välein.


title: Tekniikan akateemiset TEK

text: TEK tekee työehtosopimuksia työnantajaliittojen kanssa akavalaisten neuvottelujärjestöjen Ylemmät Toimihenkilöt YTN, Julkisalan koulutettujen neuvottelujärjestö JUKO ja Tekniikan ja peruspalvelujen neuvottelujärjestö KTN kautta.


title: Tekniikan akateemiset TEK

text: TEKin hallituksen puheenjohtajana on vuodesta 2011 alkaen ollut Marjo Matikainen-Kallström.


title: Tekniikan akateemiset TEK

text: Liiton jäsenlehti on nimeltään "TEK-lehti." Liiton jäsenet on vakuutettu työttömyyden varalta IAET-työttömyyskassassa, johon kuuluminen on vapaaehtoista, ja johon voi liittyä myös kuulumatta itse liittoon.


title: Tekniikan akateemiset TEK

text: Suomenkielisten Teknikkojen Seuran (STS) perustava kokous pidettiin Suomalaisen Kirjallisuuden Seuran talossa Helsingissä 28.1.1896. Lupaa järjestön perustamiseen piti hakea senaatilta ja keisarilta. Lupa saatiin 5.3. ja ensimmäinen varsinainen kokous pidettiin 17.3.1896, jota vietetään myös TEKin syntymäpäivänä.


title: Tekniikan akateemiset TEK

text: Perustajajoukko koostui suomenmielisistä insinööreistä ja arkkitehdeista. Seuran tarkoituksena oli edistää suomen kieltä tekniikan ja teollisuuden alalla. Käytännössä ensi vaiheessa tämä tarkoitti suomenkielisen tekniikan erikoissanaston kehittämistä. Nimi muutettiin myöhemmin muotoon Suomalaisten Teknikkojen Seura ja vuonna 1956 muotoon Suomen Teknillinen Seura. STS:n toimitalona oli vuosina 1951–1968 Alvar Aallon suunnittelema Insinööritalo Helsingin Ratakadulla. Seura julkaisi vuodesta 1911 "Teknillistä aikakauslehteä". Se oli mukana myös suomalaisen televisiotoiminnan käynnistämisessä ja oli 1950–1960-luvuilla toimineen Tesvisio-kanavan suurin osakas.


title: Tekniikan akateemiset TEK

text: Korkeakouluinsinöörien ja Arkkitehtien Keskusliitto (KAL) perustettiin harjoittamaan työmarkkinatoimintaa, jota STS ei halunnut harjoitettavan seuran osana. KALin varsinainen perustamispäivä oli 14.2.1972 ja se hyväksyttiin yhdistysrekisteriin 28.8.1972. Tällöin STS:n yhdessä TFiF:n kanssa harjoittama työmarkkinatoiminta siirtyi uudelle organisaatiolle.


title: Tekniikan akateemiset TEK

text: Järjestöt saivat nykyisen rakenteensa vuonna 1993, kun Suomen Teknillisen Seuran nimi vaihdettiin Tekniikan Akateemiset ry:ksi, ja tämä muodosti yhdessä TFiF:n kanssa Tekniikan Akateemisten Liitto TEKin (ent. Korkeakouluinsinöörien ja Arkkitehtien Keskusliitto, KAL). Nykyisin järjestökokonaisuudesta käytetään viestinnässä kevyempää versiota Tekniikan akateemiset TEK.


title: Perlis

text: Perlis (بيرلس jawiksi) on Malesian osavaltio. Sen koko nimi on Perlis Indera Kayangan (ڨرليس إندير كيڠان). Se sijaitsee Malakan niemimaalla, Malesian mantereella sijaitsevan osan pohjoisosassa. Sen pohjoispuolella on Thaimaan Satunin ja Songkhlan provinssit ja eteläpuolella Kedahin osavaltio. Länsipuolella on Andamaanienmeri ja Langkawin saariryhmä.


title: Perlis

text: Perlis on Malesian pienin osavaltio. Sen pinta-ala on 821 neliökilometriä ja asukasluku noin 231 000. Osavaltion pääkaupunki on Kangar.


title: Perlis

text: Perlis on alun perin ollut osa Kedahia. Vuonna 1821 siamilaiset hyökkäsivät Kedahiin ja valloittivat osavaltion alueen. Kedahin sulttaani yritti saada aluetta takaisin, kunnes vuonna 1842 sulttaani myöntyi siamilaisten ehtoihin. Siamilaiset palauttivat sulttaanin vallan, mutta Siamin valtaan jäi alueen pohjoisosa, josta muodostettiin Perlis. Siam teki Perlisistä vasallivaltionsa, jota hallitsi Perlisin radža.


title: Perlis

text: Vuonna 1909 Perlis vapautui siamilaisten vallasta ja alue siirtyi Britannian määräysvaltaan, kun sekä Kedah että Perlis liittyivät Liittoutuneisiin malaijivaltioihin. Japani miehitti alueen toisen maailmansodan aikana ja antoi Thaimaalle oikeuden hallita Perlisin aluetta. Japanin antauduttua alue palasi Britannian hallintaan ja Perlisistä tuli osa Malaijan federaatiota.


title: Perlis

text: Perlisin väestöstä 86% on malaijeja, 8% kiinalaisia ja 1% intialaisia.


title: Negeri Sembilan

text: Negeri Sembilan (jawiksi نڬري سمبيلن) on Malesian osavaltio, joka sijaitsee Malakan niemimaan länsirannikolla. Sen naapuriosavaltioita ovat Malakka, Johor, Pahang ja Selangor. Lounaassa osavaltio rajoittuu Malakansalmeen. Negeri Sembilanin pinta-ala on 6 686 neliökilometriä ja asukasluku noin 1 miljoona. Osavaltion pääkaupunki on Seremban.


title: Negeri Sembilan

text: 1400-luvulla nykyinen Negeri Sembilanin alue oli osa Malakan sulttaanikuntaa. Malakan sulttaanikunta kukistui vuonna 1511, kun Portugali valloitti alueen. Vuonna 1641 hollantilaiset vuorostaan valloittivat alueen portugalilaisilta.


title: Negeri Sembilan

text: Siirtomaavaltojen päähuomion kiinnittyessä muihin alueisiin, nykyisen Negeri Sembilanin alueelle virtasi minangkabaulaisia uudisasukkaita Sumatralta 1700-luvulla. Malakan niemimaalle tuli uudisasukkaita myös toisesta suunnasta; bugislaisia Sulawesiltä. Negeri Sembilanin alue oli turvaton ulkoisia uhkia vastaan, ja bugislaisten vaikutusvallan kasvaessa alueella minangakabaut kääntyivät entisen kotimaansa puoleen saadakseen suojelua alueelleen. Negeri Sembilan ei ollut yhtenäinen alue, vaan alueella oli yhdeksän pientä valtiota, mistä juontuu myös osavaltion nimi; Negeri Sembilan tarkoittaa suomeksi "yhdeksää valtiota".


title: Negeri Sembilan

text: Vuonna 1773 alueen yhdeksän minangakabau-valtiota yhdistettiin, sillä alue pystyi yhtenäisempänä vastaamaan paremmin ulkoisiin uhkiin. Löyhän valtioliiton ensimmäiseksi hallitsijaksi, eli Yang di-Pertuan Besariksi, tuli Raja Melewar, joka oli Minangakabau-prinssi Sumatralta. Negeri Sembilanin alueella on runsaat tinavarannot, mistä kiinnostuivat myös muut. Tinasta aiheutuneet kiistat aiheuttivat poliittista epävakautta, ja Raja Melewarin kuoltua Negeri Sembilan ajautui poliittisesti erilleen Sumatrasta.


title: Negeri Sembilan

text: Paikalliset poliittiset epävakaudet päättyivät kun Malakan niemimaata hallinneet britannialaiset painostivat Negeri Sembilanin yhdeksän valtion päälliköt liittymään yhteen, ja Negeri Sembilan liittyi Liittoutuneisiin malaijivaltioihin vuonna 1896.


title: Negeri Sembilan

text: Toisen maailmansodan aikana japanilaiset miehittivät alueen, ja sodan loputtua alue palasi brittien hallintaan. Negeri Sembilan itsenäistyi Britanniasta osana Malaijan liittovaltiota, vuonna 1957.


title: Hennie Kuiper

text: Hennie Kuiper (s. 3. helmikuuta 1949 Denekamp, Alankomaat) on menestynyt alankomaalainen maantiekilpapyöräilijä. Kuiper tunnettiin kilpauran aikana muun muassa lisänimillä "The Gentleman" ja "Tonton". Hänen amatööriuransa (1968–1972) paras saavutus on olympiakulta Münchenistä 1972. Ammattilaisurallaan (1973–1988) hän voitti neljä pyöräilyn viidestä ”monumentista”: Paris-Roubaix’n (1983), Flanderin ympäriajon (1981), Milano–San Remon (1985) ja Lombardian ympäriajon (1981) – valloittamatta jäi vain Liège-Bastogne-Liège-kilpailu. Kuiper voitti maantiepyöräilyn maailmanmestaruuden vuonna 1975. Ranskan ympäriajossa hänen paras sijoituksensa oli yleiskilpailun toinen sija vuosina 1977 ja 1980.


title: John Logie Baird

text: John Logie Baird (13. elokuuta 1888 – 14. kesäkuuta 1946) oli skotlantilainen sähköinsinööri. Hän rakensi vuonna 1923 ensimmäisen käytännöllisen televisiolaitteen. Vuonna 1929 hänen mekaaninen järjestelmänsä otettiin käyttöön virallisissa koelähetyksissä Lontoossa ja Berliinissä. Vaikka täysin elektroniset järjestelmät syrjäyttivät Bairdin keksimät tekniikat nopeasti, Bairdin ideat olivat television alkuaikoina hyvin merkittäviä. Bairdin mekaaninen televisio oli myös merkittävä ensimmäisten väritelevisiolähetysten tekniikkaa keksittäessä, ja Baird olikin ensimmäinen värillisen kuvaputken kehittänyt insinööri.


title: John Logie Baird

text: Bairdin elektromekaaninen ”televisor”-televisiojärjestelmä pohjautui kuvan skannaukseen Nipkowin levyn avulla ja kuvan muuntamiseen analogiseksi signaaliksi. Bairdin kuvastandardiksi muodostui 30 juovaa. Kuva oli pystysuunnassa ja Nipkow-levyn ja vastaanottolaitteessa olevan levyn johdosta hieman kaareva. Kuvan erottelutarkkuus ei ollut kovin suuri.


title: John Logie Baird

text: Baird keksi myös ensimmäisen järjestelmän televisiokuvan tallentamiseksi. Koska mekaanisessa television kuvalähetyksessä ei ole paljoa informaatiota, se mahtui kuuluvan äänen alueelle ja voitiin lähettää tavanomaisten radiolähetyksien tavalla, ja tallentaa esimerkiksi gramofonilevylle. Bairdin ”Phonovision” synkronoi gramofonilevyn Nipkow-levyyn hammasrattaiston avulla, mutta hänen tekniikkansa toimi vaihtelevalla menestyksellä eikä sitä kehitetty myytäväksi tuotteeksi.


title: Nicolas Anelka

text: Nicolas Anelka (s. 14. maaliskuuta 1979 Versailles, Ranska) on ranskalainen jalkapalloilija. Hän edusti viimeksi intialaista Mumbai Cityä. Anelka lopetti uransa kauden 2015 päätteeksi.


title: Nicolas Anelka

text: Oikukkaana pelaajana tunnettu Anelka on edustanut ranskalaisseuroista Paris Saint-Germainia kahteen otteeseen sekä ulkomailla Arsenalia, Real Madridia, Liverpoolia, Manchester Cityä, Fenerbahçea, Bolton Wanderersia, Chelseaa ja nykyistä seuraansa Shanghai Shenhuaa. Kansallisen liigamestaruuden hän on saavuttanut Arsenalissa (1998) ja Fenerbahçessa (2005), Mestarien liigan Real Madridin paidassa (2000) sekä FA Cupin Arsenalissa (1998).


title: Nicolas Anelka

text: Anelka nousi Juan Sebastian Veronin ohi siirtyessään tammikuussa vuonna 2008 englantilaiseen Chelseaan 15 miljoonan punnan hintaan. Anelka ei pystynyt loppukaudella antamaan vastinetta siirtosummalle ja kevään Mestarien liigan finaalissa Manchester Unitedia vastaan ratkaisi voiton Manulle missaamalla rangaistuspotkukisassa Chelsean seitsemäntenä vetäjänä. Anelka kuitenkin jäi vielä Chelseaan ja iski seuraavalla kaudella seuralle yhteensä 25 osumaa (19 Valioliigassa, 4 FA Cupissa, 2 Mestarien liigassa) ja Valioliigan maalikuninkuuden hän voitti tiukan Cristiano Ronaldoa vastaan käydyn taiston jälkeen vain maalilla.


title: Nicolas Anelka

text: Tammikuussa 2012 Nicolas Anelka siirtyi kiinalaiseen Shanghai Shenhuaan.


title: Nicolas Anelka

text: Heinäkuussa 2013 Anelka teki vuoden mittaisen sopimuksen Englannin Valioliigassa pelaavan West Bromwichin kanssa. Anelka siirtyi West Bromwichiin vapaana pelaajana.


title: Nicolas Anelka

text: Anelka pelasi Ranskan maajoukkueessa 69 maaottelua ja teki niissä 14 maalia. Hän kuului voittajajoukkueeseen EM-kilpailuissa 2000 ja Maanosaliittojen cupissa 2001. Hän edusti Ranskaa EM-kisoissa 2008 ja MM-kisoissa 2010. Ranskan päävalmentaja Raymond Domenech lähetti Anelkan kotiin kesken MM-kisojen 2010, koska tämä oli arvostellut Domenechia Meksiko-ottelun puoliajalla. Anelkan pakattua tavaransa ja häivyttyä, koko muu Ranskan joukkue osoitti seuraavissa harjoituksissa mieltään ja kieltäytyi harjoittelemasta Anelkan tapauksen takia. Lopulta Ranska saalisti kisoista vain yhden tasapelipisteen ja lähti aikaisin kotimatkalle.


title: Nicolas Anelka

text: Anelka on naimisissa belgialaissyntyisen koreografin Barbara Tausian kanssa. He avioituivat kesäkuussa 2007 Marrakechissa Marokossa.


title: Nicolas Anelka

text: Anelka on muslimi. Hän kääntyi islaminuskoon virallisesti vuonna 2004 ja otti käyttöön musliminimen Abdul-Salam Bilal.


title: Hyperpersoonallisuus

text: Hyperpersoonallisuus on käsite, jota käytetään kuvaamaan verkkovuorovaikutukselle ominaista viestintäkäyttäytymistä.


title: Hyperpersoonallisuus

text:
Ihmiset tutustuvat verkkoyhteisöissä nopeammin kuin reaalimaailmassa. He kertovat verkossa toisilleen nopeammin intiimejäkin tietoja. Verkkokommunikaatiossa myös sellaiset vähäpätöiset seikat kuin kirjoitusvirheet, pisteiden käyttö ja sanavalinnat voivat vaikuttaa merkittävästi siihen, millaisen vaikutelman keskustelukumppanit toisistaan saavat.
Olennaisesti ilmiöön liittyy myös se, että verkkokommunikaatiossa puutteellisesta informaatiosta huolimatta viestin vastaanottaja kuvittelee ja täydentää viestin yleensä positiiviseen sävyyn, tosin myös negatiiviset viestin tulkinnat ovat yleisiä. Lisäksi vastaanottaja luottaa usein lähettäjän rehellisyyteen täysin. Hyperpersoonallisuuden avulla voidaan selittää se, miksi verkkoyhteisöissä tapahtuu usein yhteisön "hyökkäys" yhden jäsenen kimppuun.


title: Jorge Valdano

text: Jorge Valdano (s. 4. lokakuuta 1955 Las Parejas, Santa Fe) on argentiinalainen jalkapalloilija, joka edusti pelaajaurallaan seuratasolla kotimaansa Newell's Old Boysia sekä espanjalaisia Deportivo Alavésia, Real Zaragozaa ja Real Madridia. Valdano voitti Argentiinan paidassa MM-kultaa Meksikon kisoissa 1986.


title: Jorge Valdano

text: Valdano aloitti uransa Newellissä 16-vuotiaana. Vuonna 1975 Valdano siirtyi Segunda Divisiónin Alavésiin, jossa pelasi vuoteen 1979. Tämän jälkeen hän siirtyi Zaragozaan ja sieltä edelleen Real Madridiin 1984. Madridissa Valdano voitti kolmesti Espanjan-mestaruuden ja kerran Espanjan cupin sekä kahdesti UEFA-cupin. Valdano joutui lopettamaan uransa 1988 sairastuttuaan hepatiittiin. Tämän jälkeen hän toimi valmentajana Tenerifessä, Real Madridissa ja Valenciassa. Real Madridin valmentajana hän saavutti neljännen Espanjan-mestaruutensa vuonna 1995.


title: Jorge Valdano

text: Maajoukkueurallaan Valdano edusti Argentiinaa 22 ottelussa, joissa teki seitsemän maalia. Vuoden 1986 MM-kisoissa hän teki neljä maalia Argentiinan voittaessa mestaruuden. Valdano oli mukana myös neljä vuotta aiemmin 1982 Espanjan kisoissa, mutta loukkaantui jo toisessa ottelussa Unkaria vastaan.


title: Jorge Valdano

text: Pelaaja- ja valmentajauransa jälkeen Valdano on toiminut asiantuntijakommentaattorina eri medioissa ja kirjoittajana. Hän on julkaissut viisi jalkapalloaiheista teosta. Vuosina 2000–2005 hän toimi Real Madridin urheilutoimenjohtajana puheenjohtaja Florentino Pérezin alaisuudessa ja vuosina 2006–2009 Real Madridin ja Universidad Europea de Madridin yhteisen yliopisto-ohjelman johtajana. Pérezin palattua Real Madridin puheenjohtajaksi vuonna 2009 Valdano nimitettiin seuran toimitusjohtajaksi.


title: Helsingin Suomalainen Klubi

text: Helsingin Suomalainen Klubi on Helsingissä toimiva miehille tarkoitettu aatteellinen klubi.


title: Helsingin Suomalainen Klubi

text: Helsingin Suomalainen Klubi on kulttuuri- ja keskusteluklubi, jossa suomalaisuuden aatteelliseen pohjaan sitoutuneet eri-ikäiset miehet tapaavat toisiaan. Klubi ei ole millään tavoin sidoksissa mihinkään poliittiseen puolueeseen ja on avoin kaikille arvomaailmaansa sitoutuville suomalaisille miehille. Fennomaanien perustama klubi on kuitenkin perinteisesti yhdistetty porvarilliseen aate- ja arvomaailmaan. Klubia ylläpitävä yhdistys perustettiin 25. huhtikuuta 1876 nimellä "Luku- ja Konversationi – klubbi Helsingissä".


title: Helsingin Suomalainen Klubi

text: Kansallisen Kokoomuksen puoluetoimisto on toiminut pitkään vuokralaisena klubin talossa, josta puolueen taustasäätiö vuosina 1972–1999 omisti puolet.


title: Helsingin Suomalainen Klubi

text: Helsingin Suomalainen Klubi on yleishyödyllinen yhteisö, jonka laaja sähköinen julkaisutoiminta kohdistuu myös kansainväliseen yhteisöön. Merkittävimmät Klubin ylläpitämät sivustot ovat C. G. E. Mannerheimin ja Jean Sibeliuksen elämäntyötä esittelevät kokonaisuudet.


title: Helsingin Suomalainen Klubi

text: Klubi tarjoaa jäsenilleen ohjelmaa kulttuurin ja erilaisten harrastusten merkeissä. Luentotyyppisiä klubi-iltoja järjestetään esimerkiksi ulko-, puolustus- ja talouspolitiikkaan liittyen. Harrastusryhmiä muodostetaan jäsenten kiinnostuksen perusteella. Nykyisin jäsenet harrastavat mm. kuorotoimintaa, kirjallisuutta, historiaa, ilmailua, biljardia (Klubilla on eräs Suomen harvoista täysimittaisista snooker-pöydistä), skruuvia, sikareita, metsästystä ja golfia.


title: Helsingin Suomalainen Klubi

text: Klubi sijaitsee Helsingin Kampissa osoitteessa Kansakoulunkuja 3. Klubi hankki koko kiinteistön omistukseensa muutama vuosi sitten. Kiinteistö on saavuttanut peruskorjauksia vaativan iän ja ylläpitäminen on osoittautunut kalliiksi. Peruskorjauksen yhteydessä on toisaalta kyetty hankkimaan lisää Klubin omaan käyttöön soveltuvia tiloja.


title: Helsingin Suomalainen Klubi

text: Klubi tarjoaa jäsenilleen monipuolista ohjelmaa lukuisilta kulttuurin ja harrastusten aloilta, kuorotoiminnasta kirjallisuuteen, historiasta ulkopolitiikkaan, biljardista golfiin jne., jotka kiinnostavat aktiivisia kansalaisia.


title: Helsingin Suomalainen Klubi

text: Larnemaa, Ritvos, Hedenström: Suomalainen ruokaretki, s. 204-212. Tammi 2001


title: Chicago Fire

text: Chicago Fire on yhdysvaltalainen jalkapalloseura, joka pelaa ammattilaissarjassa Major League Soccer (MLS). Seura pelaa kotiottelunsa Toyota Park -stadionilla, joka sijaitsee Bridgeview’ssä Cookin piirikunnassa Illinois’n osavaltiossa. Seuran omistaa Anshutz Entertainment Group, jonka omistukseen kuuluu myös kaksi muuta MLS-seuraa, Los Angeles Galaxy ja Houston Dynamo.


title: Chicago Fire

text: Chicago Fire perustettiin 8. lokakuuta 1997, Chicagon suuren tulipalon 126. vuosipäivänä. Fire pelasi ensimmäisen kautensa MLS:ssä vuonna 1998 ja voitti heti samana vuonna ensimmäisen mestaruutensa. Seura kaatoi MLS:n loppuottelussa D.C. Unitedin maalein 2–0. MLS:n pudotuspeleihin seura on edennyt sittemmin yhtä poikkeusta lukuun ottamatta joka vuosi. Vuosina 2000 ja 2003 seura pelasi jälleen MLS Cupin loppuottelussa, mutta hävisi mestaruuden molemmilla kerroilla, vuonna 2000 Kansas City Wizardsille maalein 0–1 ja vuonna 2003 San Jose Earthquakesille maalein 2–4. Fire on voittanut myös neljä kertaa Lamar Hunt U.S. Open Cupin, vuosina 1998, 2000, 2003 ja 2006. Fire on parhaiten U.S. Open Cupissa menestynyt MLS-seura. Vuonna 2003 seura voitti myös MLS Supporters’ Shieldin, eli se sai eniten pisteitä MLS:n runkosarjassa.


title: Chicago Fire

text: Seuralla on ollut perustamisensa jälkeen kolme kotistadionia: Soldier Field, Cardinal Stadium ja Toyota Park. Soldier Fieldillä, joka sijaitsee Chicagossa, Fire pelasi kaudet 1998–2001 ja 2004–2005. Seura muutti vuonna 2002 Cardinal Stadiumille Napervilleen Soldier Fieldin kunnostuksen takia ja palasi työn valmistuttua aiemmalle stadionilleen. Vuodesta 2006 seura on pelannut kotiottelunsa Toyota Park -stadionilla Bridgeview’ssä.


title: Chicago Fire

text: Chicago Fire kuuluu nykyisin Major League Soccerin itäiseen konferenssiin. Ensimmäisinä kausinaan se pelasi läntisessä konferenssissa, mutta kaudeksi 2000 MLS:n joukkueet jaettiin uudelleen läntiseen, keskiseen ja itäiseen divisioonaan. Chicago kuului tuolloin uuteen keskiseen divisioonaan. Kuitenkin vuonna 2002, molempien Floridan joukkueiden (Tampa Bay Mutiny ja Miami Fusion) lopetettua toimintansa edellisen kauden jälkeen, MLS palasi vanhaan jakoon itäiseen ja läntiseen konferenssiin ja Chicago sijoitettiin tällä kertaa itäiseen konferenssiin.


title: Chicago Fire

text: Vuodesta 2001 Chicago Fire ja FC Dallas ovat pelanneet Brimstone Cupin voitosta, jonka ovat perustaneet molempien seurojen kannattajat. Palkinnon saa kauden päätteeksi se joukkue, joka on menestynyt paremmin seurojen keskinäisissä kohtaamisissa MLS-kauden aikana.


title: Merita

text: Merita tarkoittaa seuraavia:


title: Panssarilasi

text: Panssarilasi tai luodinkestävä lasi on arkikielen käsite lasille, joka on tehty kestämään iskuja, erityisesti luodin osumia.


title: Panssarilasi

text: Panssarilasi tehdään yleensä käyttämällä vahvaa, mutta läpinäkyvää materiaalia kuten termoplastista polykarbonaattia, tai käyttämällä useita kerroksia laminoitua lasia. Toivottu tulos on ulkonäöltään ja valonsiirto-ominaisuuksiltaan samanlainen kuin normaali lasi. Panssarilasi ei sirpaloidu luodin osumasta kuten tavanomainen lasi, joten se tarjoaa eri asteista suojaa käsiaseiden tulelta.


title: Panssarilasi

text: Polykarbonaattikerros, joka yleensä koostuu tuotteista kuten Makroclear, Cyrolon, Lexan ja Tuffak, on yleensä tehty normaalin lasin kerroksien väliin. Muovin käyttö laminaatissa tarjoaa kestävyyttä - vasaran, kirveen tai vastaavan - iskuille. Muovi antaa myös hieman apua luodinkestävyydessä, koska lasi, joka on paljon kovempaa kuin muovi, lyttää luodin kasaan ja täten estää läpäisyn. Tämän tapainen luodinkestävä lasi on yleensä 70-75 millimetriä paksu.


title: Panssarilasi

text: Kerroksittain laminoidusta lasista tehty panssarilasi rakennetaan ohuista lasilevyistä jotka ovat siteessä toisiinsa polyuretaanilla tai polyvinyylibutanaalilla. Tämän tyypin panssarilasi on ollut käytössä panssarivaunuissa ja muissa panssaroiduissa ajoneuvoissa aina toisesta maailmansodasta lähtien; se on yleensä noin 100-120 millimetriä paksua ja erittäin painavaa.


title: Panssarilasi

text: Perinteistä panssarilasia kevyempi vaihtoehto on läpinäkyvä panssarialumiini, kaupalliselta nimeltään: ALON. Siinä yhdistetään alumiinin happinitridiä (Al-O-N) lasin ulkopuoliseksi kerrokseksi. Panssarialumiinilasi koostuu kolmesta kerroksesta: Iskunkestävästä alumiiniyhdistekerroksesta, lasikerroksesta ja polymeerikerroksesta. Alumiiniyhdistekerros on tarkoitettu osumia vastaanottavaksi kerrokseksi. Alumiinipanssarilasi on massaltaan ja paksuudeltaan vain puolet perinteiseen panssarilasiin verrattuna, vaikka se kestää .30 sekä .50 -kaliiperiset panssariammukset. ALON on käytännössä hyvin vaikeasti naarmuuntuva ja hyvin iskunkestävä, mikä nostaa sen käyttöikää.


title: Panssarilasi

text: Panssarilasin kehitys on johtanut yksisuuntaisen panssarilasin keksimiseen, jota käytetään esimerkiksi joissain rahankuljetusautoissa. Tämän kaltainen lasi kestää käsiaseiden tulen lasin ulkopuolelta, mutta antaa esimerkiksi panssaroidun auton sisällä olevien vartijoiden ampua ulkoista kohdetta päin lasin sisäpuolelta.


title: Panssarilasi

text: Yksisuuntainen panssarilasi tehdään yleensä kahdesta kerroksesta: hauras kerros ulkopuolelle ja joustava kerros sisäpuolelle. Kun luoti ammutaan ulkopuolelta, se osuu ensin hauraaseen kerrokseen murskaten alueen siitä. Tämä pirstaloituminen imee itseensä jonkin verran luodin liike-energiasta ja levittää sen suuremmalle alueelle. Kun hidastettu luoti osuu joustavaan osaan, se pysähtyy. Kun luoti ammutaan sisäpuolelta, sen isku kohdistuu pieneen alueeseen joustavassa kerroksessa ja läpäisee sen, kuten myös ulkopuolisen hauraan kerroksen, koska joustava puoli ei estä luotia.


title: Panssarilasi

text: Lasin kykyä kestää impaktia avustetaan myös karkaisulla. Kun lasia käsitellään oikeassa lämpötilassa, se muuttuu kovemmaksi, samalla vaatien enemmän voimaa sen pinnan murskaamiseksi.


title: Panssarilasi

text: Joka tapauksessa yksisuuntainen panssarilasi on kaukana täydellisestä. Jotain näyttöä on sen toimivuudesta, mutta suurimmassa osassa tapauksista lasin sisäpuolelta ammuttaessa täytyisi kohteen olla hyvin lähellä jotta luoti aiheuttaisi hengenvaarallisen lävistyksen.


title: Antero Niittymäki

text: Antero Pertti Elias Niittymäki (s. 18. kesäkuuta 1980 Turku) on suomalainen entinen jääkiekkomaalivahti. Hän pelasi aikuisten sarjoissa SM-liigassa, AHL:ssä ja NHL:ssä. Hän on 185 cm pitkä ja painaa 88 kg. Niittymäki on TPS:n kasvatti. Philadelphia Flyers Niittymäen NHL:ään vuonna kuudennella kierroksella varausnumerolla 168. Niittymäki voitti AHL:n mestaruuden keväällä 2005.


title: Antero Niittymäki

text: Niittymäki valittiin mukaan Suomen olympiajoukkueeseen vuonna 2006 vasta alkuperäisten kolmen nimetyn maalivahdin listan ulkopuolelta, kun ykkösvahdiksi kaavailtu Miikka Kiprusoff loukkaantui. Myös Kari Lehtonen loukkaantui, jolloin Niittymäestä tuli ykkösvahti. Hän kesti paineet hyvin ja Leijonat selvisivät aina loppuotteluun asti, jossa Suomi hävisi Ruotsille 3–2. Kansainvälinen jääkiekkoliitto IIHF valitsi Niittymäen olympiaturnauksen parhaaksi maalivahdiksi ja arvokkaimmaksi pelaajaksi, minkä lisäksi hän pääsi myös lehdistön valitsemaan tähtikentälliseen. Niittymäki pelasi olympialaisissa kuusi ottelua torjuntaprosentilla 95,12.


title: Antero Niittymäki

text: Niittymäki valittiin Suomen ykkösmaalivahdiksi myös Latvian MM-kisoihin, mutta joutui jättämään pelit kesken sisäreiden lähentäjälihaksesta löytyneen pienen repeämän takia. Hänen paikkansa otti Fredrik Norrena, joka johdatti Suomen pronssille. Niittymäki oli Suomen joukkueen kolmas maalivahti Vancouverin talviolympialaisissa 2010 mutta ei päässyt pelaamaan.


title: Antero Niittymäki

text: Niittymäki oli ensimmäinen Pohjois-Amerikan jääkiekon ammattilaissarjoissa jatkoajalla maalin tehnyt maalivahti (11. huhtikuuta 2004).


title: Antero Niittymäki

text: Anterolla ja hänen vaimollaan Miinalla on kolme vuosina 2005–2009 syntynyttä lasta.


title: Antero Niittymäki

text: Jatkuvat lonkkavaivat pakottivat Niittymäen lopettamaan uransa vain 32-vuotiaana.


title: Master of Reality

text: Master of Reality on Black Sabbath -yhtyeen kolmas albumi, joka ilmestyi vuonna 1971. Sen tunnetuimpia kappaleita ovat ”Sweet Leaf”, ”Into the Void” ja erityisesti ”Children of the Grave”. Albumi nousi Yhdysvalloissa kultalevyksi jo lähes ennakkotilauksien perusteella ja oli parhaimmillaan Billboard -albumilistan sijalla 8. Albumia on myyty Yhdysvalloissa yli kaksi miljoonaa kappaletta ja tuplaplatinaan oikeuttava määrä. Yhtyeen kotimaassa Isossa-Britanniassa listasijoitus oli 5. "Master of Reality"a on pidetty myös ensimmäisenä ns. stoner rock-albumina sen ”utuisen” ja raskaan äänimaailman myötä. Yhtyeen musiikkia kutsuttiin albumin julkaisun aikoihin myös nimikkeellä ”downer rock”.


title: Master of Reality

text: Albumin suunnittelu aloitettiin vuoden 1970 Yhdysvaltain kiertueen päätyttyä joulukuussa. Kahteen edelliseen albumiin verrattuna "Master of Reality"yn käytettiin enemmän aikaa, eikä nauhoituksia tehty kesken keikkojen tiukalla aikataululla. Basisti Geezer Butler muistelee: ”"Master of Reality"lla halusimme muuttaa hieman musiikkimme suuntaa. Siksi me hankimme erilaisia soittimia ja Tony alkoi soittaa pianoa. Laajensimme hieman musiikillista ilmaisuamme ja otimme jonkinlaisen aikalisän sillä nyt siihen oli aikaa ja varaa. Mielestäni musiikista tulee parempaa kun siihen käyttää enemmän aikaa ja rahaa”.


title: Master of Reality

text: Yhtye kiersi Britanniaa tammikuussa 1971 ja kuun lopussa Sabbath vieraili Australiassa. Japanin kiertue peruutettiin yhtyeen jäsenten vanhoista rötöksistä johtuvien viisumiongelmien takia, mutta helmi-huhtikuu käytettiin Pohjois-Amerikan kiertämiseen ja "Paranoid"-albumin sikäläiseen promoamiseen, sillä se oli julkaistu Pohjois-Amerikassa vasta tammikuussa 1971. ”On jokaisen brittibändin unelma kiertää Amerikkaa. Meille se oli kuin taikuutta. Tulimme Birminghamista, jossa aurinko ei vittu koskaan paistanut”, kertoi laulaja Ozzy Osbourne. Sabbathin amerikkalainen levy-yhtiö Warner Bros mainosti yhtyettä sloganilla ”louder than Led Zeppelin”, josta Sabbath tosin närkästyi, sillä Zeppelin ja Sabbath tulivat hyvin toimeen keskenään.


title: Master of Reality

text: Sabbath kiersi mm. Mountainin kanssa ja Osbournen mukaan Mountainin kitaristi Leslie West tutustutti hänet kokaiiniin, josta tuli suosittu huume Sabbathin keskuudessa. ”En muista albumin (Master of Reality) nauhoituksista juuri muuta kuin sen että Tony laski kitaran virettä soittamisen helpottamiseksi ja Geezer kirjoitti 'Sweet Leaf'in pilvenpolttelustamme ja että 'Children of the Grave' oli rankin koskaan levyttämämme biisi”, muisteli Osbourne.


title: Master of Reality

text: Yhtyeen kevään kiertueet päättyivät Skandinavian ja Royal Albert Hall-konsertin jälkeen huhtikuun lopussa ja tulevan albumin viimeistely tehtiin loppukeväästä 1971. Kitaristi Tony Iommi kertoo: ”Alkaessamme tehdä albumia meillä oli jo hieman paineita menestyksen johdosta. Kirjoitimme biisit kiertueiden välillä treenikämpällä. Riffejä alkoi tulla mukavasti ja kappaleet saatiin helposti kasaan”.


title: Master of Reality

text: "Master of Reality" nauhoitettiin Island-studioilla, missä myös edellinen Paranoid-albumi oli viimeistelty. Tuotantotiimi pysyi samana kuin kahdella edellisellä albumilla: tuottajana toimi Rodger Bain ja nauhoittajana Tom Allom. Ensimmäinen studio-sessio oli tammikuun 1. 1971 ja albumi viimeisteltiin 25.-27. toukokuuta 1971. Kappaleet oli hiottu pitkälti edellisalbumien kappaleiden tapaan live-konserteissa, joten nauhoittamiseen ei tälläkään kertaa mennyt montakaan päivää. Uusia kappaleita oli soitettu jo kevään 1971 konserteissa. Albumin kappaleet on merkitty kaikkien jäsenten nimiin, lukuun ottamatta kappaleita ”After Forever”, ”Embryo” ja ”Orchid”, jotka on merkitty kitaristi Tony Iommin säveltämiksi. Myös yhtyeen soundi tuli tällä levyllä muuttumaan. Tony Iommi laski kitaransa virettä puolitoista askelta (c#) alaspäin. Basisti ja pääsanoittaja Geezer Butler laski myös vireen samalle tasolle ja kun rumpali Bill Ward lisäsi rumpusettiinsä toisen bassorummun, tuli yhtyeen soundista entistä raskaampi. ”Nauhoituksissa aloin ottaa enemmän vastuuta ja toin ideoitani julki. Viritimme soittimet matalammalle saadaksemme soundiin raskautta ja kokoa. Se oli osa kokeilua. Monissa bändeissä oli kosketinsoittajat ja kaksi kitaristia, mutta meillä oli vain yksi kitara, basso ja rummut, joten yritimme saada soundista niin ison ja murean kuin mahdollista”, muisteli Iommi omaelämäkerrassaan.


title: Master of Reality

text: Albumin avaa ”Sweet Leaf”, marihuanan ja pilvenpolton tunnushymniksi vuosien saatossa noussut kappale. Introna kappaleessa käytettiin Iommin aivastusta, joka todistetusti tuli, kun hän poltti pilveä nauhoitushetkellä. Iommi: ”Nauhoitimme 'Sweet Leaf'in pöllyssä, koska polttelimme runsaasti tuohon aikaan. Ozzy toi minulle ison jointin josta otin henkoset ja rupesin yskimään. Se tallentui nauhalle ja käytimme sitä kappaleen introna”. Bill Wardin mukaan ”monet piiputtelijat taisivat hoksata viestin välittömästi. Kappale avautui heille nopeasti” Kappaleen riffi on noussut yhdeksi Iommin tunnetuimmista riffeistä ja kappale sisältää Sabbath-tyyliin nopeamman väliosan, jossa kuullaan kitarasoolo. Sanoituksellisesti kappale kuulostaa ”perinteiseltä rakkaustarinalta”. Nimi ”Sweet Leaf” tulee savukemerkistä. Butler: ”Olin tullut juuri Irlannista, josta sai Sweet Afton-savukkeita. Askissa luki teksti 'it's the sweetest leaf that gives you the taste'. Työstimme juuri kappaletta ja Ozzy kysyi mistä laulettaisiin. Tokaisin heti 'sweet leaf, yeah'”. Marihuanassa eli kannabiksessa on poltettaessa ns. ”makea” (engl. sweet) tuoksu ja se jalostetaan kasvin lehdistä (lehti = eng. leaf), josta mielleyhtymä asiaan kappaleessa.


title: Master of Reality

text: ”After Forever” on merkitty kokonaan Iommin sävellykseksi, tosin Iommin mukaan sanoituksen teki Butler. Aihepiirinä on tällä kertaa, hieman yllättäen, kristinusko, parannuksen tekeminen ja kuoleman jälkeinen elämä positiivisessa mielessä. Kappaleen avulla yhtye yritti ilmeisesti karistaa satanismi-leimaa yltään. Musiikillisesti kappale on nopeampitempoinen ja sen pääriffi on hieman ”popimpi” kuin mitä yhtyeeltä voisi odottaa. Väliosissa ja säkeistöissä riffit ovat kuitenkin raskaampia. Kappaleen alussa ja lopussa on ilmeisesti syntetisaattorilla tehty looppi, joka tunnetaan joissain Pohjois-Amerikan painoksissa nimellä ”The Elegy”. Kappaleessa ollut hieman kyseenalainen viesti ”would you like to see the Pope on the end of a rope” (suom. "haluaisitko nähdä Paavin narun jatkona") herätti närää joissain uskonnollisissa piireissä.


title: Master of Reality

text: Myös Iommin sävellys, ”Embryo”, on lyhyt, hieman kansanmusiikkimainen kitara-improvisaatio. Tätä seuraa ”Children of the Grave”, joka on kenties albumin tunnetuin kappale. Se rakentuu Wardin perkussioilla säestettyyn rumpukomppiin ja Iommin yksinkertaiseen, mutta raskaaseen kitarariffiin. Aihepiirinä kappaleessa on sodanvastaisuus. Butler: ”Nimestä voisi päätellä, että kyseessä on todella kipeä kappale, mutta kun kuuntelee sanoitusta niin siinä on selvä sodanvastainen ja rauhaa puolustava sanoma”. Kappaleen päättää ”kummitusmainen” outro, joka tunnetaan nimellä ”The Haunting”.


title: Master of Reality

text: ”Orchid” on ”Embryon” tapaan lyhyt, hieman sinfoninen, Iommin akustinen kitaraimprovisaatio. Iommi kertoo: ”'Orchid' ja 'Embryo' olivat pieniä kevennyksiä albumilla. Albumin raskauden huomaa parhaiten jos väliin laitetaan akustisia ja kevyempiä kohtia. Monesti albumi menee kuulijalta ohi jos se on yhtä jyräystä alusta loppuun. Ensin monet pitivät tätä outona, mutta meistä oli mukava kokeilla jotain erikoisempaakin välillä.”


title: Master of Reality

text: Seuraavaksi tuleva ”Lord of this World” edustaa yhtyeen raskaampaa linjaa. Kappaleen aiheena on ”ihmisen valitsema maailma jossa piru on valtiaana”. Geezer Butler kertoo: ”Kappale on meidän ainoa todellinen 'saatana'-aiheinen laulumme”. Kappaleessa oli alun perin piano- ja slide-kitara-osuudet, mutta ne jätettiin pois lopullisesta versiosta. Säkeistöt kulkevat Iommin tehokkaasti junnaavan kitarariffin myötä.


title: Master of Reality

text: ”Solitude” on albumin balladi, jonka Osbourne laulaa poikkeavan matalalla äänialalla Iommin ja Butlerin säestäessä. Aiheena on nimenkin perusteella yksinäisyys ja läheisen menettäminen. Kappaleessa on myös Iommin soittama huilu-soolo. ”Ozzy on aina ollut hyvä balladeissa”, muisteli Iommi kappaletta myöhemmin. ”Itse olen vuosien aikana kokeillut monia instrumentteja ja Jethro Tull-visiittini myötä halusin soittaa huilua kokeeksi”.


title: Master of Reality

text: Albumin päättää ”Into the Void”, joka on noussut vuosien saatossa yhdeksi albumin kohokohdista. Kappale on yhtyeen tyyliin moniosainen sisältäen hitaamman ja raskaan intro-osan, jonka riffi on yksi Iommin tunnetuimmista. Säkeistöt menevät nopeammalla tempolla ja kappale sisältää vielä nopeamman väliosankin. Kappaleessa Wardin tuplabasari-työskentely tulee hyvin esille säkeistöissä. Sanoitus on sci-fi-aiheinen ja siinä kerrotaan matkasta toiseen, parempaan maailmaan, jossa ei ole saasteita tai sotia. Osbourne muistelee: ”Kun Geezer antoi sanat sanoin että aiotko tappaa minut? Pääni meni sekaisin jo toisessa säkeistössä!” Iommi on nimennyt kappaleen yhdeksi suosikeistaan: ”'Into the Void' on yksi suosikkejani. Siinä on hieno rakenne ja runsaasti eri vaiheita ja tempon vaihdoksia.”


title: Master of Reality

text: Alkuperäinen painos julkaistiin laatikkomaisena, avattavana versiona, jonka mukana tuli värillinen juliste, jossa oli kuva yhtyeestä. Etukannessa oli mustalla pohjalla yhtyeen nimi purppuralla ja albumin nimi mustalla kohotettuina kirjaimina. Takakanteen oli painettu kappaleiden sanat. Vuosien saatossa ja eri painoksista riippuen kansitekstien värit ovat jonkin verran muuttuneet. ”Kansi oli jälleen erikoinen, koska siinä oli tekstit purppuralla ja mustalla mustaan pohjaan painettuna. Hieman Spinal Tap-maisesti, tosin paljon ennen Spinal Tapia!”, kertoo Iommi. Kannen ovat suunnitelleet Mike Stanford ja Bloomsbury Group ja julisteen teki Marcus Keef.


title: Master of Reality

text: Albumi möi jo lähes ennakkotilausten perusteella kultaa Yhdysvalloissa, kun se julkaistiin heinäkuussa 1971. Tällä kertaa albumi julkaistiin samaan aikaan Euroopassa ja Pohjois-Amerikassa.


title: Master of Reality

text: Yhdysvalloissa albumi nousi sijalle 8. ja pysyi listoilla 43 viikkoa ja siitä tuli kultalevy jo syyskuussa 1971. Se on myynyt siellä tuplaplatinaa tähän päivään mennessä ollen yhtyeen toiseksi myydyin albumi "Paranoid"in jälkeen. Myös Britanniassa menestys oli hyvää, kun albumi nousi sijalle 5. Varsinaista singleä albumilta ei tällä kertaa julkaistu, lukuun ottamatta Vertigon promotarkoituksessa julkaistua ”Children of the Grave” -singleä, jonka toisella puolella oli samaan levy-yhtiöön kuuluneen Status Quon kappale ”Roadhouse Blues”.


title: Master of Reality

text: Kahdesta aiemmasta levystä poiketen myös kriitikot alkoivat osoittamaan enemmän positiivista palautetta yhtyeelle. Sabbathia ankarasti aiemmin arvostellut Rolling Stone-lehden Lester Bangs oli rohkaiseva arviossaan: ”Kuten muillakin hienoilla rokkareilla, on Black Sabbathillakin visio, jossa yhtenäisyys ja suunta tekevät yksinkertaisistakin rakenteista hienompia miltä ne voivat kuulostaa. Vaikka puutteitakin löytyy, on yhtye ottanut julkisuutensa ja asemansa vakavasti ja kun vaatimuksena on jännittävyys, sitä Sabbathilta löytyy”. Myös amerikkalainen The Rag-lehti suitsutti yhtyettä: ”Black Sabbath laulaa paholaisesta ja kuolemasta ja vetoaa kaikkein paatuneimpiin 16-vuotiaisiin rauhoittavien aineiden väärinkäyttäjiin. Tosin Sabbath on myös helvetinmoinen rock-bändi ja Master of Reality on hieno albumi. Yhtyeen musiikissa ei ole mitään ylimääräistä. Black Sabbath jauhaa armottoman riffin toisensa perään.”


title: Master of Reality

text: Tosin kritisoijiakin löytyi. Village Voicen Robert Christgau ei edelleenkään lämmennyt yhtyeeseen: ”Black Sabbath on tyypillisesti englantilainen - tylsä ja dekadentti. Albumi on ääliömäistä ja moraalitonta hyväksikäyttöä” Osbourne: ”Joku kirjoitti meidän kuulostavan kuin Titanicin tanssiorkesterilta tuomiopäivänä mikä kuulosti itse asiassa ihan hienolta.” Jorma-Veikko Sappinen totesi vuonna 1978 toimittamassaan "Heavy Rock" -kirjassa, että "Master of Reality" on ”Sabbathin heikoin levy, ja se eittämättä karkotti joitakin bändin ja yleensä heavy rockin kannattajajoukon liepeillä horjuvia epävarmoja tapauksia muunlaisen musiikin pariin”. Sappisen mielestä "Master of Reality" oli pakollinen välityö, jossa yhtye oli pysähtynyt kelaamaan alkuaikojensa ratoja, ja albumi on kalpea uusi painos yhtyeen kahdesta ensimmäisestä levystä.


title: Master of Reality

text: Nykyään albumi lasketaan yhdeksi yhtyeen, sekä myös heavy metal-genren klassikoista. ”Children of the Grave” -kappale on pysynyt julkaisustaan asti näihin päiviin saakka Sabbathin settilistassa konserteissa ja myös Ozzy Osbourne on esittänyt kappaletta sooloyhtyeensä kanssa. Black Sabbath on soittanut muitakin albumin kappaleita runsaasti varsinkin reunion-vuosien aikana (1997-).


title: Master of Reality

text: Monet 1990-luvun alternative rock- ja stoner rock -genren yhtyeet ovat pitäneet albumia esikuvanaan, johtuen juuri sen tavallista raskaammasta ja ”utuisemmasta” äänimaailmasta. Albumin kappaleita on myös coveroitu runsaasti. Esim. ”Sweet Leaf” -kappaleen ovat versioineet Godsmack ja Ugly Kid Joe ja Red Hot Chili Peppers käytti kappaleen riffiä ”Give It Away” -hitillään. Myös Beastie Boys sämpläsi riffiä kappaleellaan ”Rhymin' and Stealin'”. White Zombie ja suomalainen Tarot-yhtye ovat versioineet ”Children of the Grave” -kappaleen ja ”Solitudesta” on Cathedral-yhtye tehnyt oman versionsa. ”Solitude” kuului myös Mika Kaurismäen "Zombie ja Kummitusjuna" -elokuvassa.


title: Master of Reality

text: Myös nykyajan kriitikot ovat suhtautuneet albumiin positiivisesti. Vuonna 2003 Rolling Stone -lehti listasi albumin sijalle 298. ”Kaikkien aikojen top-500-albumit” -äänestyksessään, ja Q-magazine valitsi albumin ”50 kaikkien aikojen raskainta albumia” -listalleen vuonna 2001. Allmusic.com-sivuston kriitikko kuvaa albumia ”viimeiseksi yhtenäiseksi Sabbath-albumiksi, jonka vaikutus kuuluu tämän päivän heavy-yhtyeissä” ja Sputnik Music.com-sivuston arvostelija sanoo albumia ”hiomattomaksi ja lyhyeksi, mutta kuitenkin helvetinmoisen hyväksi Sabbath-albumiksi”. Metal Storm-sivuston arvostelija toteaa albumin olevan ”jälleen yksi Black Sabbath-levy, jonka jokaisen itseään kunnioittavan heavy metal-fanin tulisi omistaa”.


title: Master of Reality

text: Myös yhtyeen jäsenet ovat albumiin ainakin osittain tyytyväisiä. Bill Ward: ”Albumi on suosikkini tuotannossamme. Se täydensi hienosti kahta edellistä albumia vakiinnuttamalla paikkamme heavy metallin historiassa”. Tony Iommi ei kuitenkaan ollut aivan yhtä tyytyväinen: ”Musiikillisesti "Master of Reality" oli jatke "Paranoid"ille. Tuolloin olin hieman pettynyt albumin soundiin. Tuotantotiimimme oli pysynyt samana jo kolmen albumin ajan emmekä mielestäni saaneet tarpeeksi vaikuttaa tuotantoon. Seuraavilla albumeilla aloin ottaa enemmän vastuuta tuotannosta”.


title: Master of Reality

text: Albumista on julkaistu varhaisten Sabbath-levyjen tapaan useita CD-painoksia. Castle Communicationsin vuoden 1986 varhainen CD-versio sisälsi bonus-kappaleena "Live at Last"-albumilta otetun ”Killing Yourself to Live” -kappaleen. Ensimmäiset remasteroidut versiot julkaistiin 1990-luvulla ja vuonna 2009 Universal Music Group ja Sanctuary Records julkaisivat albumista Deluxe Edition-version, joka sisälsi toisen CD:n, jolla on bonus-materiaalia. Pohjois-Amerikassa Rhino Records julkaisi albumin muiden 1970-luvun Sabbath-albumien kanssa ""-kokoelmana remasteroituna vuonna 2004.


title: Opiskelijakunta

text: Opiskelijakunta on julkisyhteisö, jonka jäseninä voivat olla ammattikorkeakoulun opiskelijat. Ammattikorkeakouluissa opiskelijakunta on osa ammattikorkeakoulua ja rinnastettavissa yliopistoissa toimiviin ylioppilaskuntiin.


title: Opiskelijakunta

text: Opiskelijakunta toimii jäsentensä yhdyssiteenä sekä pyrkii edistämään opiskeluun ja opiskelijoiden asemaan liittyviä pyrkimyksiä. Julkisoikeudellista toimintaa on opiskelijoiden edustajan valinta ammattikorkeakoulun hallitukseen ja muihin monijäsenisiin hallintoelimiin. Siinä se edustaa kaikkia opiskelijoita, vaikka voi kerätä jäsenmaksuja vain jäseniltään.


title: Opiskelijakunta

text: Monet opiskelijakunnat huolehtivat myös opintojen ohjaukseen kuuluvasta opiskelijatuutoroinnista sekä urasuunnittelua ja työhön sijoittumista edistävästä rekrytointitoimintasta.


title: Opiskelijakunta

text: Ammattikorkeakoulujen opiskelijakuntien toiminta perustuu ammattikorkeakoululain 42a§:ään, joka tuli voimaan 1.8.2005. Ennen lain voimaantuloa ammattikorkeakouluissa on toiminut osin vastaavia tehtäviä hoitaneita opiskelijayhdistyksiä.


title: Opiskelijakunta

text: Ammattikorkeakoulun opiskelijakunnalla on itsehallinto.


title: Opiskelijakunta

text: Ammattikorkeakoulujen opiskelijakuntien kattojärjestönä toimii Suomen ammattikorkeakouluopiskelijakuntien liitto - SAMOK ry.


title: Opiskelijakunta

text: Ammattikorkeakoulun opiskelijakunnan toiminnasta ja hallinnosta huolehtivat vaaleilla valittava ylintä päätösvaltaa käyttävä edustajisto ja edustajiston valitsema käytännön toiminnasta päättävä hallitus. Lisäksi suurimmalla osalla opiskelijakunnista on palkattua henkilökuntaa, jota kutsutaan sihteeristöksi.


title: Opiskelijakunta

text: Ammattikorkeakoululain 42a§:n lisäksi määräyksiä opiskelijakunnan toiminnasta annetaan opiskelijakunnan säännöissä. Säännöt vahvistaa ammattikorkeakoulun rehtori.


title: Opiskelijakunta

text: Ammattikorkeakoulun opiskelijakunnan jäsenyys on vapaaehtoinen. Jäseneksi voivat liittyä kaikki tutkintoon johtavassa koulutuksessa olevat opiskelijat. Opiskelijakunta voi myös päättää hyväksyä muita ammattikorkeakoulun opiskelijoita jäsenikseen. Ammattikorkeakoululain mukaan opiskelijakunnalla on oikeus määrätä jäsenille jäsenmaksu. Jäsenyteen sisältyy oikeus osallistua opiskelijakunnan päätöksentekoon sekä opiskelijakortti, joka oikeuttaa moniin opiskelija-alennuksiin.


title: Boxed

text: Termiä boxed käytetään kaupankäynnissä kuvaamaan, että myytävään tuotteeseen liittyy jotain erikoista, kuten esimerkiksi että varsinaisen tuotteen mukana tulee oheistuotteita.


title: Boxed

text: Termi "boxed" tulee englannin kielestä, missä se on alun perin tarkoittanut yksittäispakattua, "myydään omassa pakkauksessaan". Sen synonyymina käytetään toisinaan sanaa retail ().


title: Boxed

text: Termi on otettu käyttöön muun muassa tietokonetarvikkeiden kaupassa. Kotitietokoneen suoritin voi olla boxed-malli, jolloin sen mukana tulee suorittimen tuuletin ja jäähdytyssiili.


title: Boxed

text: Musiikki- ja elokuvatallenteiden kaupassa käytetään termin boxed lisäksi termejä boxed set ja box set. Tällöin myytävä tuotekokonaisuus voi sisältää kokoelman useita CD- tai DVD-levyjä (sisältäen joskus artistin koko tuotannon tai elokuvasarjan kaikki osat) sekä mahdollisesti muita artistiin tai elokuvaan liittyviä tuotteita. Boxed set -pakkaukset on yleensä suunnattu keräilijöille.


title: Boxed

text: Tietokonetarvikekaupassa käytetään myös termin boxed vastakohtia bulk (alun perin engl. "myydään tukuittain") ja OEM (engl. "original equipment manufacturer") jotka tarkoittavat, että myytävässä pakkauksessa ei ole tuotteeseen läheisesti liittyviä tarvikkeita. Joissakin tapauksissa nämä tarvikkeet on hankittava erikseen, jotta tuotetta voi käyttää. Myös komponentin tai ohjelmiston takuu sekä tukipalvelut voivat olla erilaiset kuin boxed-mallissa. Mikäli tietokoneen kiintolevy myydään bulk-pakkauksessa, sen mukana ei tule kiintolevyn käyttämiseen tarvittavia kaapeleita.


title: Labuan

text: Labuan (لابوان jawiksi) tai Labuanin saari ("Pulau Labuan" malaijiksi, ڨولو لابوان jawiksi) on Malesian liittovaltion territorio. Saari sijaitsee Itä-Malesiassa, Borneon pohjoisrannikolla. Labuanin pohjoispuolella on Etelä-Kiinan meri ja eteläpuolella Bruneinlahti. Borneon rannikolle Sabahiin on Labuanilta lyhimmillään matkaa runsaat 10 kilometriä.


title: Labuan

text: Labuanin pinta-ala on 91 neliökilometriä ja asukasluku noin 83 000. Labuanin pääkaupunki on Victoria.


title: Labuan

text: Labuan kuului 1500 luvulta 1800 luvulle asti Brunein sulttaanikuntaan. 1800-luvulla brittiläiset osoittivat kiinnostusta saaren hallintaan, ja Sarawakia hallinnut James Brooke osti saaren Brunein sulttaani Omarilta vuonna 1846. Saari ostettiin Britannian hiilenlastausasemaksi Intian ja Kiinan välisellä merireitillä. Eri lähteiden välillä on ristiriitaisuuksia siitä, luovuttiko Brunei Labuanin Britannialle vapaaehtoisesti. Toisten lähteiden mukaan Brunei ei vapaaehtoisesti luopunut Labuanista, vaan sulttaani allekirjoitti sopimuksen painostuksen alaisena. Toiset lähteet taas sanovat että sulttaani luovutti alueen Britannialle kiitokseksi merirosvouksen kitkemisestä alueella.


title: Labuan

text: Brittien pääsyynä Labuanin hankintaan oli perustaa laivastotukikohta ja omien intressien vaaliminen, muiden siirtomaavaltojen vaikutusvallan kasvaessa Kaakkois-Aasiassa. Labuanista tehtiin Britannian Kruununsiirtomaa vuonna 1848 ja James Brookesta tehtiin alueen kuvernööri. Vuonna 1890 Labuanin hallinta annettiin Pohjois-Borneota hallinneelle Pohjois-Borneon kauppakomppanialle. Vuonna 1907 Britannia liitti Labuanin Salmisiirtokuntiin.


title: Labuan

text: Toisessa maailmansodassa Japani miehitti alueen ja nimesi sen Maida -saareksi. Japanin armeija käytti Labuanin saarta sotilastukikohtanaan. Kesäkuussa vuonna 1945 liittoutuneet aloittivat Operaatio oboen Borneon vapauttamiseksi japanilaismiehityksestä. Labuan oli liittoutuneiden pääkohta, koska saarella sijaitsi Japanin tukikohta. Australialaisten johtama operaatio päättyi liittoutuneiden voittoon ja Japani vetäytyi Borneolta ja Labuanilta.


title: Labuan

text: Sodan jälkeen vuonna 1946 Britannia liitti Labuanin Pohjois-Borneoon. Vuonna 1963 Pohjois-Borneo liittyi Malesian liittovaltioon ja Labuanista tuli osa Sabahin osavaltiota. Vuonna 1984 Sabah luovutti Labuanin liittovaltion hallinnan alaisuuteen, jolloin Labuanista tehtiin liittovaltion territorio. Labuanista tehtiin erikoistalousalue, josta Malesia pyrki luomaan verovapaan pankki- ja investointikeskuksen ennen vuoden 1997 Aasian talouskriisiä.


title: Maunu Hyvä

text: Maunu Hyvä tai Magnus I Olavsson (, 1024 – 25. lokakuuta 1047) oli Norjan kuningas 1035–1047 ja Tanskan kuningas 1042–1047. Hän oli Norjan kuninkaan Olavi Pyhän poika.


title: Maunu Hyvä

text: Maunu oli maanpaossa Novgorodissa vuodet 1028–1035. Vuonna 1028 hänen isänsä Olavi Pyhä joutui pakenemaan Kiovan Venäjälle Jaroslav Viisaan hoviin Novgorodiin yhdessä Magnuksen kanssa, jättäen matkalla Astrid-äidin Ruotsiin. Magnuksen äidin sisarpuolen, ja Jaroslav viisaan vaimon Ingegerdin suostuttelusta Magnus jäi Novgorodiin, kun isä Olavi palasi Norjaan vuonna 1030. Tuona vuonna Olavi kuoli Stiklestadin taistelussa Norjan kruunusta. Isän kuoltua Jaroslav Viisas otti Magnuksen osaksi kotiväkeään, ja hän asui ja kasvoi Novgorodissa. Maunu palasi Norjaan Knuut Suuren kuoltua. Norjan ylimystö oli kyllästynyt tanskalaisten valtaan ja valitsi Maunun kuninkaaksi. Tanskan kuninkaan Hardeknutin kuoltua Maunusta tuli myös Tanskan hallitsija Sven Estridinpojan, Knuut Suuren sisarenpojan, perimisvaateista huolimatta. Tanskan etelärajalla oli kapinointia, mutta Maunu voitti 1043 tärkeän taistelun Lyrskov Hedessä. Hänen lisänimensä sanotaan tulleen tuosta taistelusta. Sven ei kuitenkaan luopunut kruununtavoittelusta vaan hänen ja Maunun välillä oli useita yhteenottoja. He tekivät lopulta sopimuksen, jonka mukaan Svenistä tuli Tanskan jaarli.


title: Maunu Hyvä

text: Maunulle aiheutti päänvaivaa myös hänen Bysantista vuonna 1045 palannut setänsä Harald Ankara, joka tavoitteli valtaa Norjassa. Vuonna 1046 Maunu pakotettiin jakamaan valtansa ja Haraldista tuli Maunun kanssahallitsija. 1047 Sven ajettiin pois Tanskasta Ruotsin kuninkaan Anund Jaakobin avulla. Sven ei saanut koottua tarpeeksi joukkoja, ja hänen täytyi paeta Skåneen.


title: Maunu Hyvä

text: Vuonna 1047 Maunu putosi hevosen selästä, mikä aiheutti hänen kuolemansa. Kuolinvuoteellaan hänen on sanottu julistaneen Svenin perijäkseen Tanskassa ja Haraldin Norjassa. Hänen ruumiinsa tuotiin Norjaan ja hänet haudattiin Trondheimin katedraaliin, johon myös hänen isänsä oli haudattu. Hänen kuollessaan Olavi Pyhän suora linja lakkasi hallitsemasta ja palasi kruunulle vasta vuonna 1280 jolloin Eerik II Maununpoika (periytyi äitinsä kautta Maunun sisaresta) nousi valtaan.


title: Harold Lloyd

text: Harold Clayton Lloyd (20. huhtikuuta 1893 Burchard, Nebraska – 8. maaliskuuta 1971 Beverly Hills, Kalifornia) oli yhdysvaltalainen näyttelijä ja tuottaja. Hän on tunnettu menestyneistä ja humoristisista mykkäelokuvistaan sekä näyttävistä ja vaarallisista elokuvakohtauksista.


title: Harold Lloyd

text: Lloyd on Charles Chaplinin ja Buster Keatonin ohella suosituimpia ja vaikutusvaltaisimpia mykkäelokuvien komedianäyttelijöitä. Hän teki yli 200 komediaelokuvaa, mykkä- ja äänielokuvia, vuosina 1913–1947. Hänen tunnetuin hahmonsa on silmälasipäinen ”Harold”.


title: Harold Lloyd

text: Lloyd on yksi Yhdysvaltain elokuva-akatemian perustajista. Hänellä on kaksi tähteä elokuvaurastaan Hollywood Walk of Famella, osoitteissa 1501 Vine Street ja 6840 Hollywood Boulevard.


title: Harold Lloyd

text: Lloyd syntyi 20. huhtikuuta 1893 Burchardissa Nebraskassa, mutta muutti perheen kanssa länteen, kun perheen isä J. Darcie ”Foxy” Lloyd (1864–1947) epäonnistui liikeasioissaan. Hänen äitinsä oli Elisabeth Fraser Lloyd. Hän kävi koulunsa Denverissä ja San Diegossa. Lloyd oli ollut mukana teatterissa jo lapsuudessaan ja aloitti näyttelemisen yksikelaisissa komediaelokuvissa, kun hän muutti San Diegoon, Kaliforniaan vuonna 1912. Lloyd alkoi työskennellä Universal-elokuvayhtiössä ja ystävystyi vaikeuksissa olleen ohjaajan Hal Roachin kanssa. Monissa lyhytelokuvissa esiintynyt vuonna 1914 kehitelty hahmo "Lonesome Luke" oli imitaatio Charles Chaplinin kulkurista. Vuonna 1918 he keksivät sympaattisen ja silmälasipäisen hahmon, jonka nimi elokuvissa oli aina Harold. ”Harold” toimi myöhemmin yhtenä esikuvana Teräsmiehen Clark Kentille. Kuten Kent, myös Lloyd pystyi salaamaan henkilöllisyytensä ottamalla lasit pois päästään.


title: Harold Lloyd

text: Lloydille tapahtui onnettomuus 1919, kun lavastuksena käytetty pommi osoittautui oikeaksi. Hän menetti oikean kätensä peukalon ja etusormen sekä hetkellisesti näkönsä. Onnettomuuden jälkeen hän käytti melko huomaamatonta proteesia ja ihonväristä käsinettä. Proteesistaan huolimatta Lloyd suoritti useimmat vaaralliset stunttinsa itse.


title: Harold Lloyd

text: Vuoden 1921 alussa Lloyd ja Roach siirtyivät täyspitkiin komedioihin ja tekivät elokuvia kuten "Miehuutta, rohkeutta ja karskeita miehiä", "Tuhannen dollarin nousukas" ja "Salamaa ja jyrinää". Kaksikon tiet erosivat vuonna 1924 ja Lloyd alkoi itsenäisesti tuottaa omia elokuviaan, kuten "Ujo poika", "Keltanokka", "Pikkuveli" ja "Hiljaa mäissä". Kaikki nämä elokuvat olivat erittäin suosittuja ja tuottoisia. Menestyksen myötä Lloydista tuli yksi varakkaimmista ja vaikutusvaltaisimmista henkilöistä varhaisessa Hollywoodissa.


title: Harold Lloyd

text: Lloydin viimeinen mykkäelokuva oli "Täällä ei pelätä" vuodelta 1929, joka kuitenkin myöhemmin kuvattiin uudestaan äänen kanssa. Elokuva tuotti vähemmän kuin hänen aikaisemmat elokuvansa, ja tarkkojen suunnittelujen ja tuottamisten jälkeen hän julkaisi vielä muutamia äänielokuvia aina vuoteen 1947 asti.


title: Harold Lloyd

text: Lloyd meni naimisiin entisen vastanäyttelijänsä Mildred Davisin (1901–1969) kanssa 10. helmikuuta 1923. Heille syntyi kaksi lasta: tytär Gloria (1924–2012) ja poika Harold Jr. (1931–1971), jotka myöhemmin menestyivät näyttelijöinä. Pari adoptoi myös 5-vuotiaan Marjorie-tyttären vuonna 1929. Avioliitto päättyi Mildredin kuoltua sydäninfarktiin vuonna 1969.


title: Harold Lloyd

text: 1930-luvun lopulla Lloyd menetti suosiotaan ja vetäytyi näyttelijän työstä. Hän tuotti vielä muutamia elokuvia ja työskenteli radiossa, kunnes jätti elokuvateollisuuden "Diddlebockin synnin" (1947) jälkeen. Hän oli mukana kansalais- ja hyväntekeväisyystyössä, erityisesti hän tuki Shrinerin liikuntarajoitteisille lapsille suunnattua järjestöä. Lloyd paneutui valokuvaukseen, johon kuuluivat 3D-valokuvaus ja varhaiset värifilmikokeilut. Jotkut varhaisemmista Technicolor-kokeiluista on kuvattu hänen kotonaan Beverly Hillsissä. Lloyd valokuvasi myös alastonmalleja, joiden kuvia päätyi miestenlehtiin.


title: Harold Lloyd

text: Lloyd piti tekijänoikeutensa useimpiin elokuviinsa ja antoi harvoin esittää niitä eläkkeelle jääntinsä jälkeen. Siksi hän ei ollut yhtä tunnettu kuin Chaplin ja Keaton, joiden töitä oli paremmin saatavilla. Lisäksi ”Harold” yhdistettiin 1920-lukuun, ja jotkut sanoivat, että Lloydilta puuttui Chaplinin ja Keatonin ajattomuus. Vasta 1960-luvun alussa Lloyd sai takaisin paikkansa elokuvahistoriassa, kun hän tuotti kaksi tunnetuimmista elokuvakohtauksistaan koostuvaa elokuvaa, "Komedian maailman" (1962) ja "Hauskat hetket" (1963). Viimeisinä vuosinaan hän esitti elokuviaan yleisölle erilaisissa hyväntekeväisyys- ja opetustilaisuuksissa suurella menestyksellä.


title: Harold Lloyd

text: Lloyd kuoli 77-vuotiaana eturauhassyöpään 8. maaliskuuta 1971 Beverly Hillsissä Kaliforniassa. Hänet on haudattu Forest Lawn Memorial Parkin hautausmaalle Glendaleen, Kaliforniaan.


title: Sitrushedelmä

text: Sitrushedelmät ovat sitruspuiden ja niiden risteymien hedelmiä. Niissä on tyypillisesti päällimmäisenä ohut aromaattinen kuori ja sen alla valkoinen huokoinen aluskuori, ja sisäosa jakautuu lohkoihin, joita peittää sitkeä kalvo. Siemenet sijaitsevat näissä lohkoissa. Monet sitrushedelmät ovat hyvin happamia. Niissä on paljon hivenaineita ja vitamiineja, erityisesti C-vitamiinin määrä on kaikissa sitrushedelmissä korkea.


title: Rautakirja

text: Rautakirja Oy (vuoteen 1974 asti Rautatiekirjakauppa Oy) oli suomalainen yritys, jonka toimialat olivat kioskikauppa, lehtitukkukauppa ja monitoimiareenat. Rautakirja omisti mm. R-kioskit, Veikkausrastin, Finnkinon, Suomalaisen Kirjakaupan, Suomalainen.com-verkkosivuston ja Lehtipisteen. Rautakirja toimi Suomessa, Virossa, Latviassa, Liettuassa ja Saksassa.


title: Rautakirja

text: Maaliskuussa 2011 Finnkino myytiin ruotsalaiselle pääomasijoitusyhtiö Ratokselle ja saman vuoden syyskuussa Rautakirja myi Suomalaisen Kirjakaupan Otavalle. Vuonna 2011 Sanoma ilmoitti aikovansa luopua Sanoma Trade -yksiköstään, johon Rautakirja kuului. Vuonna 2012 Sanoma Oy myi R-kioskien liiketoiminnan norjalaiselle Reitangruppenin Reitan Servicehandelille.